url: =Numeite a siasak thu nam (9) ~ Job Cinpi :: ZOMI DAILY\nNumeite a siasak thu nam (9) ~ Job Cinpi\nposted on 5 May 2020 at 6:07 pm Lomkholna: Article, JobCinpi\nHih thu pen keima ngaihsut le phuahtawm thu hi lo a, tangtawng pek a kipan Kawlte in a ciapteh suksuk thu khat ahi hi. Numei khat a lungsim le a gamtat a kampau bang zahtakin a hoih zongin hih a nuai a kigelh thute bangin om khain gamta kha zenzen leh a sawtna ah tua numei kisia ding hi ci uh hi.\nNumeite pen a zawn luat uh manin kisia cih tam lo uh hi ci uh a, bek tham loin zawng lua uh ahih manin lungsim hoih ding le a pumpi hoihna le etlwamna uh limtakin a kepcing ding uh thupisak zaw sem thei lai hi ci uh hi. Lungsim picinna le a mel a duang etlawmna uh a neih lianpen bangin kemcing zaw thei uh hi.\nNumeite’ siat theihna nam kuate….\n1. Pasalte tawh kithuah nuam a sa numei\nNasep tawh a kisai thute hangin kithuah, vai kuan vai ciahna ah ton khawm, sep khop bawl khop nading munte ah kithuah cihte le pelh theih loh thute thu tuam hi a, ahi zongin numei pawlkhatte pen amah ngiat in pasalte tawh kithuah nopsa ahih manin pasalte omna zuan tawm, va neih tawm thei uh hi. Tua pen numei khat a siasak thei thubulpi khat hi pah hi.\n2. Kha tampi a pasal tawh a kikhen numei\nPasal pawlkhatte pen zi le tate ading sumlepaai zong uh hi mah leh a khualzinna uah zi nei lo innkuanpih zi le ta nei lo bangin a om pasal pawlkhat om thei uh hi. Ahang gen ding kician mel om loin a ut a nuam tan uh khual gamla ah taam cip thei uh hi. A khualzinna mun ah zong a ut a nuamin om thei uh hi. Tua mah bangin numei pawlkhatte zong a pasal tawh a kithuah loh zawh a sawt ciangin lungleng thei uh a, lungzuan a nem ding peuh lunggulh kha thei uh hi.\n3. Silhleten kitangsap luatna\nNumei cih pen pasalte sangin silhleten a neih zawk ding uh ngeina khat bangin kiciamteh hi. Pasalte sangin numeite mah kizemkipuah nuam zaw uh a, siantohna lam zong numeite mah in hahkat zaw den uh hi. Tua hangin a kisap uh nate a lei zawh nadingun sumlepaai kisam ahih manin tua sumlepaai nung a zuih khak uh tak ciangin siatna thang sungah a awk numei tampi om uh hi.\n4. Lupna tungah a pasal numei\nLupna tungah a pasal numei cih ciangin lupna tungah a pasal thahat lo cih nopna hi. Pongman numei khat adingin lupna tungah a thahat lua pasal zong a kisam masa hi tuan lo hi. Ahi zongin pongman numei khat adingin pongman pasal khat sangin lupna tungah a thahat lo zaw pasal khat pen lungkiat huai mahmah thei hi. Zahmawh thu ah pasal khat le khat zong a thaneihzah uh a kibat loh mah bangin numeite zong a thalawpzia uh kibang kim lo hi. Hih nupa kaal zahmawh kizopna thu a kicing zaw deuh dingin tawm khat kong behlap nuam hi.\nA nupa un thalawp kei tuak peuh uh leh a phatmawhna om lo a, a thalawp khat le a thalawp lo khat a kituak khak uh tak ciangin buaina piang thei hi. Hih zahmawh thu pen a diakin nupa kaal sung nangawn ah zum huai dai huai ci-in kingaihsun bek tham loin a zaw deuhin numeite ading bangin hih zahmawh thu pen gen khiat dingin zong a kilawm lo thu bangin mipibup in kingaihsun ahih manin nupa takpi a lunggulhzia uh a kigen ngam lo nupa tampi om ahih lam nupa zahmawh thukan siahuante in gen uh hi.\nNumei in ama lunggulhna le a nopsakna a pasal tungah gen nuam hi mah leh zahmawh thu pen kisiat muh phot ahih manin, [Hong theisiam unla a kitelcian ding deih ka hih manin kammal kilawm lo khat kong zang ding hi.] numei in ama lunggulhna le nuam a sak zia gen nuam hi mah leh a pasal muhna ah numei huk khat bangin a pasal in a muh khak ding le a ngaihsut khak ding launa tawh zan hun nuam zang kha ngei loin a om numei tampi om ci uh hi.\nPasal pawlkhatte amah le amah a zi lungkimsak zo lo cih kithei ahih manin siahuan siamte tawh kilak thei uh hi. Pawlkhatte ahih uh leh amau nupa ngiat mah kithumna tawh bangci cih leng hoih pen ding ci-in kikum khawm thei uh hi.\n5. Pawi le gualnop ding lunggulh luatna\nNumei pawlkhatte pen biakna pawite nangawn biakna a uk man uh hi peuhmah loin gualnop ding uk luatna tawh biakna pawi a siim om thei uh hi. Pasal pawlkhatte zu le sa tawh gualnop ding ut manin pawi kibawlna peuh a pai nuam, ama bawlpi tawh kisai kisai lo cih om lo, ama minam tawh kisai kisai lo cih om lo, amah kisam maw kisam lo maw cih ngaihsun loin pawi omna peuh a ut pawlkhat om thei uh hi. Numei pawlkhatte zong tuaci thei uh hi. Nu le pate kihel lohna pawite ah thalawp zaw thei lai uh hi.\nNumei pawlkhatte pasal a neih zawh nangawn ciangin zong a nungak lai mah bangin lawm le gual tawh nopsak ding a lunggulhna a khiam zo nai peuhmah lo pawlkhat om uh hi. Biakna a hahkat lua hi lo napi biakna pawi a om nak leh pai loh theih loh bangin ngaihsun thei uh hi. Tua bek tham loin pawlpi khangnote peuh tawh kithuak suk kithuah toin om thei uh hi.\n6. A thadah numei\nThadah cih pen numei pasal a klilawm zaw kuamah om lo hi. Ahi zongin pasal thadah sangin numei thadah pen etlawm lo zaw bek tham loin hoih lohna zong tam zaw lai hi. Numei thadahte pen numei dangte sangin a kam uh zong tam zaw thei lai uh a, bek tham loin thadah mahmah uh hi napi midangte sepsak mawkmawk deih loin a hoih theithei lunggulh thei lai uh ahih manin lungdam koh ding baih ngaihsut lo thei lai uh hi.\nThadah uh ahih manin a baih lampi zong den uh ahih manin tua a baih lampi a tawn numei pawlkhatte siatna sung a tung bek hi nawn loin a nuntakna nangawn a suplawh a taanlawh om thei uh hi.\n7. Mi kikaihkhopna mun pai nop luatna\nMi kikaihkhopna mun pai nuam cih ciangin inn ah om nuam ngei pha lo cihna zong hi pah hi. Tua bek tham loin tua banga mipi kikaihkhopna mun a tam pai numeite pen zum thei pha nawn lo uh hi. Mi tampi tawh kithuah, kikhawl, kimu uh ahih manin zum nading thute ah zum pak thei nawn lo uh hi. A zawdeuhin a khangto gamte ah mi khat le khat kimuakna-in kipom kinam cihte zang uh ahih manin kitheihpih mikim tawh tua bangin kipom kinap kul se lo hi ci-in a ngaihsun pawlkhat zong om uh hi.\n8. A pasal tawh loin midang inn ah sawt a om numei\nA pasal tawh loin mundang ah sawt om cih ciangin a pasal tawh kitawng kihau ahi a, thudang khatpeuh hangin a pasal tawh kikhen a, a nung lam zuan, ahih kei leh a lawmte inn khatpeuh ah sawt a om numei pen numei dangte sangin a siat ding baih zaw hi ci uh hi.\nPasal pawlkhatte in khual sawt a zin ding uh ciangin a tun kik dong a sunghte/ a zi nu le pate inn ah tawl khat sing a zi omsak kik thei uh hi. Tua zong lungmuan a om hi tuan lo hi. Tua bang ka cih ciangin numeite pen pasalte om kei uh leh muanhuai lo hi a ci nuam ka hi kei hi. Pasian kammal Laisiangtho sungah zong Pasian in nupa cih pen zan sawt kikhen ding pha lo ahihna kimu thei hi.\n9. A mawk vakvak thei numei\nHih thu tawh kisai tam gen kul dingin ka um nawn kei hi. Numei pawlkhatte pen tangval lengkhawl bangin vakvak thei uh hi. Pawlkhatte a lawm numeite tawh vak cih ciang bek zong hi nawn loin a lawm pasalte tawh kithuahin mawk vakvak thei uh hi. Numeite pai nadinga kilawm le kilawm lo cih zong ngaihsutin nei nawn lo uh hi. TuhTayThi BoneMyintTwe Laibu sung pan kong let khiat kik ahi hi. Job Cinpi (Zomi Laisim nuamte)\nPrevious: Tehpih omlo Tuunnu itna ~ Dong Mung\nNext: Zomi Refugee Resettlement Cutoff ~ Pu Zokhai\nKong a neilo Hong Kong – 3 ~ Hau Za Cin\nGualzawh na, Matut na icihcih’ A langpangsiam, A phunsan siam kisam hi\nZAM Thupuak :: 24 September 2017 (Zomi League 2017 kipan tading)\nTulaai Leitung Thuthang Tuamtuam Updates Jan 9,2015\nKumnih nuaisiah naupangno te TV ensakken!\nLawm hoih i cih ~ Go Van Mung\nIncubation Period cih banghiam? ~ Dr. Singpi


timestamp: atn

url: =Zogam Zunkhawm Ni :: ZOMI DAILY\nZogam Zunkhawm Ni\nposted on 29 August 2018 at 8:29 am Lomkholna: News, Zomi\nDear Zomi itteng, khat veivei, Zomi makaite, Social Media pan pum gensiat thei, Pum hawm thawh thei hihangh, a taktak in CSOs, Party leh Galkap Makaiten kipiak khiatna leh supna leh baina tampi nei zaw hi. Mipi in bangteng semkhawm leng a hoih diam? Online group tuamtuam ah ciakciak tawh lungkim lai phot ding ih hi hiam?\nZogam ah Singdangte Sa Kamkei Bangin Hang\nIh Zogam ah Zomite thukimna omlo a, Galkap hihtheihna tawh hong om ban ah siah adongden ahi CNF te om hi. CNF min a zakphet un, nidang a, mawhna neilo athatsak uh innkuanpih beh leh phung, khua leh tui pihte leh Zomi a it khempeuh lungsim sung ah kha mahmah hi. Tua mithatte ih hawl khiat a kisam mahmah hi. Zogam, Zomi hong patausak, phalna omlo a, Thau tawi bekthamlo ZOMI te siatnang a, Beng hong ciing Meiteite hawl khiat limlim a kul hi.\nEi tu a adam laiten ih hawlkhiat zawh kei leh hong piangding khangthak ih tu ih taten na thuak mahmah ding uh hi. Zakhai gam a Rohingza buaina sang nasia kha thei hi. Meikuang a tawmlai in, sumit pakni. Gullu Mual hong ki deih gawh in, Lennupa hong ki sut sawm hi. Hih bang thute ah Mipi aw gingkhia henla, MP ten Hluttaw ah thusung henla, Thau tawiten a nung uh pan backup leh Zogam kip in kho ding hi.\nMinam nasepna ah tuaten tua sem hen kimawk cih kha zenzen thei hi. Zogam a ding Pianga lungleng a pia nailo kitam mahmah ding hi. Zogam ah Zomi MP kinei in, CSOs lam ah zong ZYA thahat ta mahmah hi. ZRO Eastern zum zong Thailand ah om hi. Hih anuai ah Zomi Galkap khat neihzawh nang a kisam diak teng hong gelh ingh.\nRecruitment A Sum Kizatdan leh Kisapdante\n1. Galkap khat Kawlgam pan Training apai nang lamsap aciah leh akuan RS 5000 (Pawlkhatte lungkia un, a taisim omlai)\n2. Training Uniform RS 1500 per one\n3. Civil Dress RS 5000 per one\n4. Suplementory RS 1000\nHihteng pen Zomi Galkap khat neihzawh nang a kisam diak teng a hihi.\nZomi Galkap Hongsuah Khit Uh Teh\n1. Thau RS 350000\n2. Thau Tang RS 90000\n3. Chest Pouch RS 4000\n4. Uniform RS 3500\n5. General Use RS 200\nZomi Galkap khat khasum pa nailoh neih zawh nang RS 460200 bang a kisam ahi hi.\nOperation (12 men in one Section)\n1. Reconnaissane kipai sak masa a, Geography leh Condition tawh kisai ahihman in sumbei zah ding ki thei khollo hi.\n2. Gamkuan ciang Mimal sum kipuasak ciat hi RS 2000 per one\n3. Kalkhat annek nang RS 20160 for one section\n4. Transportation (E.g Tedim to Camp) RS 6000 per one\n5. First Aidkids RS 10000 for one section\nMinam Galkap khat dingkhiat nak leh ki patrol zel a, one section Kal khat patrol hileh RS 120000 bei thei ding hi.\nZomite hanciam in pangkhawm peuh leng, Kawlgam hun hong hoihciang Minamdangte tawh liangko kikim ding hihangh. Ih pangkhop nak leh Pasian in hong ompih ding a, ih lungtup penpen ahi, ei leh ei kiuk in khangto ding hihangh.\nNow is the time for global Zomi Action!!!\nPhualva Lungzuang via Cin Lian Khai\nPrevious: Pumpi leh sunglampilna\nNext: Missionary leh Hunbit nasem ~ Dr. Do Suan Mung\nZomi te maban ah sepding leh hamphatna\nNainganzi (politic) ih cih in banghiam? leh Kawlgam nainganzi (politic)\nSensi leh Tangh dalna zatui sutna kinei\nPu Zokhai tawh Gam le Nam holimna le Zokhai phuahsa late sakna Ankuang umkhawm ding sapna\nChristian Hymn te’ tangthu: Ka Kha Ading A Hoih Hi\nPasian’ nasep kum (25) cin ~ Jam Daniel


url: =Malaysia, Nilai aom Suai zuakna ah gutalut, Myanmar hiding ki ummawh :: ZOMI DAILY\nposted on 13 December 2017 at 3:50 pm UTC+9:30 Lomkholna: Malaysia, News, Sawltak, World\nMalaysia, Nilai khuasung aom Hypermarket khatah zanni Tuesday (Dec 12) ni in guta damiah honkhat lut a, Suai ahih keileh Kham (Gold) honkhat tawh taikhia uh cih theStar pan kiza hi. Hypermarket sung aom suangmanpha zuakna Jewellery Store sungah damiah honkhat alut ahihi.\nPalik thunei ahi Nilai OCPD Supt Zaldino Zaludin in agenkhiatna ah hih guta damiah te lutlaitak CCTV panin Video Record pawlkhat ki ngahkha cihi. Tuasung aki etkik ciangin pasal mi 4 amai uh Mask tawh tuamcip in, temta nausau tawikawm in Hypermarket sungah lutsuk uh cihi.\nTuesday zingsanglam 1:20pm hunpawl in tua guta damiah te Hypermarket ii anunglam kongkhakpan lutsawm uh a, aluttheihloh uhciangin, amailam Front Entrance panin alut uh ahihi.\nTuaciang in Hypermarket ii amailam Front Entrance ah angak in aom ahi Security Guard mi 3 te hencip masa uh a, tuakhit ciangin Hypermarket sungah alut uh cihi.\nTuakhit ciangin Roller Shutter kongkhak panin suangmanpha zuakna Jewellery Store sungah alut uh ahihi. Tuakhit ciangin Jewellery Store sung aom sumkoihna Safe Box ii apangkhat sukhamkhia uh a, asungpan sum akigawm in RM1562 gukhia uhhi.\nTuaban ah Jewellery Store sung aom suangmanpha honkhatzong gukhia uhhi. Tua agukkhiat suangmanpha te ii aman phazah pen ki theician nailo hi ci’n Supt Zaldino in genkhia hi.\nHih guta damiah tepen ngian haumahmah uh a, Jewellery Store sungah akikoih CCTV leh Decoder te aki entheilo dingin suksiatsak sawnsawn uhhi.\nTuakhit ciangin Jewellery Store tawh akizom in aom ahi zatuisai PHarmacy sungahzong lutphei uh a, ahi zongin tuasung panin bangmah gukkhiat neilo uhhi.\nHih guta damiah te Hypermarket sungah alutlam pen khuasungmi khatin zingsang 6:25am hunpawl in Police te phone tawh azaksak ciangin Police te’n theikhapan uh cihi.\nTua guta damiah mi 4 tepen Vietnam gammi ahih keileh Myanmar gammi hiding kici citciat sese hi. Sawltak #zomidaily\nCidam te’n Siavuan akisaploh mahbangun, Manglai & Kawllai athei asiam te’nzong Zomi Daily kisam saktuak khollo lel uhhi 🙁 Nang e???\nPrevious: Malaysia, Johor Baru – Seremban lampi tungah mawtaw kiphukha, mi 5 si\nNext: Kalay Myone sungah thautawh Kai Za Khai kiman


url: =Hunthak in Hong Kalh Thute | Tongsan\nThu Patna: I gam leh i nam makai ding ahi Zomi Siamsinte tawh kithuah mahmah nuam kasa a, ka angtang ngitnget hi. Siamsin cih ciangin kamdang khat in gen leng Pilna, siamnate’ phualpi kici thei hi. Tuni a Siamsin tuailaite pen Zingciang a i gam leh i nam, khazih leh pawlpi makai dingte ahi uh hi. Zomi Siamsin Pawlpi akipat khiat zawh kum tam sim mahmah ta a, mun tuamtuam ciat pan ahun zui-in Siamsin Magazine min tuamtuam tawh hong bawl zel uh hi. Zomi Siamsin (Kalay University)te in Magazine Vol.2 ciang hong bawl khin uh a, tua sungah ” Minam Khantohna ding Thusimte ” cih thului (Article) ka gelh khin hi. Tu in Magazine Vol.3 na ading ” Hunthak in hong Kalh thute” cih thulu tawh thului (Article) gelh kik thei ka hih manin, Siamsin Magazine Comittee tungah ka nuam mahmah hi.\nPasian in na khempeuh hun nei-in bawl dimdiam a, ahun zui-in kikhelsak diamdiam hi. Khuahun kikhelna zui-in hunlui leh hunthak omin, na khempeuh zong alui leh athak om thei ahi hi. A beisa hun khat lai a na(van)thak khat pen a sawtsawt ciangin alui suak hi. Rev.ST. Hau Go in agen ngei khat leh LST sung zongah a om hih anuai a kikhelna tawh kisai kammalte za ngei ciat ding hi hang.\n– A lui lakah athak om a, athak lakah asia om hi ,\n– A lui khempeuh sia khin lo a, athak khempeuh hoih kim lo hi,\n– A lui sung pan athak la in, athak sung pan alui nolh leng.etc…,\nHun thak khat akikhel simin a hun zui a nuntak khuasak theih ding thupi hi. A hi zongin Zomi hihna Zolai,Zopau, Zo Ngeinate leh Zomi nam puante..etc kikhel thei tuan lo a, khel ding leh ngaihsut ding tampi mah om zel hi. Tua hi-in tuhun thakin nang leh kei tung pan hong kalh thute ensuk ding hi hang.\n1. Kikhelna: Lai Siangtho sungah Thuciam lui/ Thuciam thak(The Old Testament)om bangin, Thuciam thak/Hehpihna hun(The New Testament) om sak hi. LST lui sung a Pasian thuciamte pawl khat LST thak hunah a tangtung khin a om mah bangin, mai lam hunah a tangtung pan ding pawl khat mah om hi. Tua mah bangin Khanglui lai hun (Old Genaration) a om bangin Khangthak/ Hun thak(New Generation) om zelin, tua hunthak sungah nang leh kei a lut i hi ta hi. Leitung khantohna manlang lua ahih manin, na khat peuhpeuh a ni, a kha zui-in a thakthak kibawl khia ta hi. Tua a kibawl khia mengmeng vante sia/lui nai lopi-in hun tawh kituak nawnlo (Old Model) suak lel a, khuahunlap /vanthak(New model) piang den ahih manin athak bekbek mah kidelh delh hi. Hun thak sungah i lut ciangin ahun zui nuntak siam kul hi. Tuhun tawh kituak nawn lo a nusiat huai thu pawl khat a om mah bangin a kinusia thei lo thu pawl khat mah om zel ahih manin a kilekkim nuntakna kisam mahmah hi. Innkuan, pawlpi le kipawlna tuamtuamte ah i kalsuante zong a khuahun zui a kikhel theih ding thupi lua hi. I phawk tawntung ding khatah na khempeuh a kikhel den hangin a kikhel ngei lo khat om a, tua pen Jesuh Khrist leh a kammal LST ahi hi.(Heb.13:8).\nMihingte pen kikhelna/ hun thak a kisam tawntung ahi hi. Kikhelna om loin khantohna om thei lo cihna hipah hi. Hih kikhelna ah mihing pumpi/hihna kikhel cihna hi loin lungsim, nuntak khuasak ziate ahi hi. Kamdang khatin gen leng a kilekkim nuntakna kici thei hi. Gam khangtote ah hunthak khat a kikhel simin nuntakziate kikhel pah lianlian hi. Kha lam thu zongah i pianthak ciangin nuntakna kikhel/kilaih in gamtat zia athak khat kinei pah lian hi.(IICor.5:17). Tua mah bangin dinmun niam(Tualniam)na pan dinmun sang(Seisang) i tun ciangin ngaihsutna leh nuntakziate kilamdang pah hi.\nHih kikhelna/ hunthak cih kammal pen a thupi mahmah khat ahi hi. America President 44 na ahi Mr. Barack Obama in US president a ngahna ding in “Kikhelna/Hun thak- Change,Change” cih kammal tawh US mipite lungsim lakkhia zo mawk hi. Hih pen a beisa August 28,1963 kum tuma kum 45 lai -in America gam ah mivom le mikang kideidanna khauhpai mahmah a, Mivom nam Pastor Rev.Dr. Martin Luther King Jr. in US mipi 200000 mai ah “I have a dream- Mang khat man ing” cih a thugenna tungtawn in kikhelna lianpi(The Great Changed) piangsak hi. Tua kikhelna hunthak pen tuhun a mivom nam tagah khat Mr.Obama kumpi a ngahna ding a gen kholkhol hi gige hi. Hun lui lai a ki-it zolote hun thak ah ki-it kikhual semkhawm bawl khawm cihna hi mawk hi. Tua hi-in hunthak in hong kalh thupi pen ahun zui a kikhelna ahi hi.\n2. Pilna leh Siamna: Tuhun pen pilna hunpi (Age of Knowledge) kici in nuntak khuasak a nop zawkna ding ngaihsutna tawh pilna, siamna,hauhna le minthanna cihte a ciangciang pan kizong ngeingai ciat hi. Tua bang in a kizonna ah a manlang mahmah thukizaktuahna le kizopna(Media and Information Technology) vive kizang ahih manin, hun tomno sungin leitungbup thukiza thei ziau hi. Tua manin leitungpi pen mipilte in Leitung khuaneuno(Global Village) ci zawzen uh hi. Nasep silbawlna khempeuh thatang kizang nawn loin Set khuak nei(Computer and Internet Service) vive tawh tutmun pan olnotak na kisem ta hi.\nHih pilna thu i gen ciangin a zaipi khat hi-in a tom thei pen in Pianpih pilna /ciimna leh Sintawm pilna ci-in kitomgen thei pen ding hi. Pianpih pilna cih pen tuhun thak sungah kitamzat thei nawn mel loin sintawm pilna pan a siam, a thei taktakte hun ahi hi. Hih hunthak sungah mikang lai/pau kisam mahmah a, mikang pau/ lai a thei a siam taktakte mah lawhcing baih uh a, a thei lote mabing mahmah uh hi. A niam pen nasep lokhawh sing puakna ah zong pilna kisam ta ahih manin lokhawh zia a siamte in ankhing kham uh hi. A beisa hun khat lai-in hauhna kisam masa a, tu hunthak sungah pilna kisam masa leuleu hi hi. Hun khat lai-in , ” Ka zawnin hong hai sak” cih paunak kizang a,tu hunthak sungah , “ ka hai-in hong zawng sak” cih hong hi ta ding ahi hi. Hun khat lai in pilna siamna nei lo sum nei lel khat kizahtak mawkmawk leh a pil in kikoih a, tuhun thak ah pilna nei tatakte bek mah kizahtak in thupi kisa ding ahi hi.\nTua hi-in gam khangtote ah pilna nei mi khatin a ma pilna tawh kituak nasep a hanciam leh hauh ding baih lam mahmah hi. Mi khat in a ma pilna tawh kituak a nasep khat pen kisimmawh sak thei lo hi. Nasepna pen zum huaisa loin naseplohna zum huaisa mahmah uh hi. Pilna tawh khantoh ding cih pen mimal hanciamna leh akumpi mahmah in hanciam pi in nei pah uh hi. Tuhun pen Pilna tawh hauhna zon hun leh kepcing hun ahi hi. I Zomite sungah nidang a kipan ahau masasa pilna nei lo pian vive i hih manin, i hauhnate khangluite in tuita khang bang a cih bang lianin, sawt kikhop lo in khang kibansam pahpah hi hang. Pilna tawh ahaute pen khang kibansam cih om lo hi. Nidang lai hun in, ” Na hauh nop leh hau masa in” cih paunak khat kizang ngei a, tuhun thak sungah ,” Na hauh nop leh pil masa in” cih hun hi ta hi. Tuhun thakah kipawlna tuamtuam leh biakna pawlpi sungah pilna nei lo sum nei mawkmawkte makaih hun hi nawn loin, pilna nei Pastorte leh makaite mahin makaih ta ding uh hi. Tua bang pilna neite makaihna-ah Kha Siangtho kimakaihsakna kisam mahmah zel hi.\nAmerica President 44 na Mr.Obama in , “pilna tawh hanciamna le kuhkal tak nasem mi khat ading a hi zolo cih bang om lo in, US presient nangawn kisem thei lua hi” ci hi. Hun thak sungah akisam masa penpen pilna ahih manin neihsa bei lawh liangin zon huai hi. Tuhun thak pen tapkual thu theihna leh kipilsak mawkmawkna cihte kizang thei pha nawn lo hi. ” Na theih tam na tel tawm ” cih khat a om mah bangin na khempeuh tel mun mel om lo pi a, a thei khin dan a om cihte kingah nawn loin, a thei taktak leh atel sinsente hun ahi hi. Tua manin hunthak sungah hun kikhelna a thei lo sum zong, sum bawlte pen meet ngei lo in sumh den ding uh hi. Lokho khaici vawhpa in zong khuahun kikhel zia thei loin guah zuk hun ding a theih kei leh ankung po tuak loin, anlak hun ciangin anla loin zawng ding hi. Na khempeuh manlang tak kikhel ahih manin, pilna bek mah tawh i delh kei leh kipha zolo ding ahi hi. Hun thak in nang le kei tung pan pilna leh siamna hong kal ahi hi.\n3. Thudik Thuman: Zomite pen i pu i pa hun a kipan thudik thuman a deih den leh a citak namte hi hang. Inn le lo vai nasep silbawlnate leh khualzin gamvaknate ah akitaisan ngei lo minam i hi hi.Tua man mahin Zomite kiciamtehna pen thumanna le cihtakna limin Zo Vaphual (Hornbill) kizang hi. Tu khangthak lam a kipan in zuautat/ zuau gen theihna leh cihtak zawhlohna khat Zomite sungah hong lut kha tawh kibang ka ci hi.\nZuau in Ha nei in Khe nei lo a, thudik thuman in Khe nei in Ha nei lo leuleu hi. Khangluite in,”Zuau in mual kua khumin, thuman thudik in kongbiang kan lo” ci uh hi. Tua manin zuau thu pen leng kawikawi in a tukna ding aneih loh teh agen pa/nu kiangah ciah kik veve hi. Zuau gen pen sehnel tungah i din tawh kibang a, huihpi tuihualte a khan ciangin buaina leh lungnoplohna lianpi hong guan hi. Leitung ah a lungnuam lote leh a lunggim dente pen zuau gente ahi hi. A patau dente pen nahoih lo asem dente ahi hi. Thuman thudik genna leh gamtatna pen a haksat zah khopin manpha mahmah hi. Manpha i cihte pen sum leh paii tawh lei theih loh ih mihing hihna (Principle)te a hi hi.\nLST sungah Pasian in, “Na tua cih leh… Kong tua cih ding-(Cause and effect)om sak den hi. Tua pen mihingte a ding thudik leh thuman tawh nuntak ding Pasian deihna leh kamciamna zong ahi hi. Tuhun lam ciangin a thuman luate mihai kici in khua hun tawh kituak nawn lo danin kimu mawk thei lai hi. I minam sungah hun khat lai akipan Zuau kang/ zuau namtui cih khat hong laang mahmah ahih manin zuaugen ding le kikhem ziau ding cih haksa kisa lo hi. Kawlte ngian cih khat pen kilimzat ahih manin Zo- Kawl ngian i neih khak ding lauhuai mahmah hi. Khatvei vei Zomite sungah i zawn luat manin a thuman zo lo leh zuau gen tawh i kibat hun bel om thei mawkmawk hi. Tua te pen hong kimakaih zia le i teenna mun leh gamin hong zawh luatna hang zong hi kha thei ding in um ing. Tua hi-in tuhun thak sungah thuman thudik bek kideih in thuman lopi a kimakaihna cihte kideih nawn lo hi. Sum nei khat peuh maitang zahtakna tawh thunei pen leh makaipi cih bangin thuman lopi a kimakaih leh kimai et hun hi nawn lo hi. Thuman thudik bek mah thunei pen leh a lian pen hun hi ta hi. A beisa hun khat lai a kipan Zomite sum zon pai zonna le pilsinnate ah thuman cihtak loh manin i lawhsapna tampi om khin ta hi. Zomite i cihtakna kikhahsuah ahih manin, i cihtakna i ngah/ i neih kik ma tengin Pasian thupha in hong taisan lai ha ding lauhuai hi. Nidang hun a i theih ngei loh leh i zat ngei loh Sang naupangte lai ettehna cihte pen Pasian mai ah zuaupi taw gamtatna nam khat ahi hi. Tua bang guktakna tawh gualzawhna a ngahte a maban uh upmawh zahin a mavang lua tuan lo uh hi. Khangluite in, ” Zuau in a khap tawn” a cih bangin i zuau thaman mah kingah kik veve in kilawhcing zuahzuah thei lo hi.\nTua hi-in hunthak sungah mi khempeuh kihai nawn loin khem(zuau) le thudik a khentel thei kitam mahmah ta hi. Thuman lopi a kihai bawl gawpna cihte zong bei ta hi. Kawlte paunak ah , ” Nang na hoih leh kei zong sia lua lo hing “ a cih bangin mit hek ki en giaugiau hun ahi hi. Thuman lopi a kimawhsakna le kigensiatna cihte zong kideih nawn lo hi. Thuman na le cihtakna cihte pen a zom suak zote mah a tawpna ah lawhcing veve uh hi. Thuman thutak a gum ngamte mah a ma khangah thupha a sang pah kei zongin a ta a tu khang ah thupha ngah hamtang uh hi. Paunak LST sungah “thumanna in minam minthangsak a mawhna in minam mindai sak “ ci hi.(Paunak. 14:34 ). Tua a hih manin thuman thudik pen tuhun thak in hong kalh bek hi loin, a tawntung a i nuntakpih ding Pasian hong deihsak thu a hi hi.\n4. Kipahtawi Siamna: Pasian pen a pahtawi tak leh a phattak Pasian ahi hi. Pasian i pahtawi i phat ciangin a ma hihna zah tawh kiphat ahi hi. A hi hangin phat ta kei leng zong a Pasian hihna leh a vangliatna tawm bek kiam lo ding hi lel hi. Tua mah bangin mihngte zong Kigensiat leh kineubawlna sangin kipahtawi siam leng kua mah kiheh lo hi. Naupang khat nangawng phat in pahtawi leng lungdam thei hi. I hihna zah val akigenna,kipahtawi gawpna leh kiphatgawpna te pen kisimmawhna suak kha thei hi. Gam khangtote ah kipahtawina cih pen thupisak mahmah uh hi. Leitung ah mipil, mihau, na hoih sem mi minthangte kipahtawina ahi Nobel Prize a kipiate zong a pahtawi huaite mah a kipahtawi hi mawk hi.\nTuhun thak sungah Zomite a pil a siam, ahau tampi kibehlap mahmah a tua bang mite i pahtawi ding kisam hi. Tuhun pen kihazatna, kigensiatna leh kinen niam hun hi loin, kipahtawina leh kilapsang hun ahi hi. Kipahtawisiamna pen khantohna lim khat mah ahi hi. Mihingte pen i hihna bangin kipahtawi siam leng kipicing zaw leh kipuahto semsem in kitahhat semsem zaw lai hi. LST in, “a lungdamte tawh lungdam khawm un!” a cih pen kipahtawisiamna sungah kihel ahi hi.\nI Zomi sungah a thusiam leh akizen zo hi leng pahtawi huai tampi-i nei ta hi. Tuhun thak ah Media and Information Technology(IT) lamah madawk mipilte leh ZONET, TONGSAN Media cihte,Lai nasepna lam ah ZCLS,ZOLUS leh khatsim laihawm pawl khat, kalsim laihawm pawlkhatte zong a pahtawi huai tampi om hi. Hih te pen minam bup min tawh pia pah ding cihna hi loin, a kisaina munmun tawh kizui-in piak ding kisam hi. A pahtawi huai madawk mite leh a maute nasepnate pawl khat anuai a bangin kimu thei hi. La leh tumging lamah Pum Khan Cin,Kam Za Tual(Siyan), Cinpi(Lazy Club),Sia David Suum,Sia Tua mung, Lengtong Pauno,Lengtong Kam Khente,Thawn Kham,Cingsante Unau,SiaTS Khai, Zogam Lalpu,VCMang te, Falcon Band, Music production lam ah Minuamsa Video Studio, Kawlgam guiter kidemna pan telngah E Tuang cihte.\nTua banah Leitung pilna, leh biakna lam pan “ Zomi sungah Amaute kua hiam” (Whos who in Zomi) cih tham ding tuni dong a nung i thuap pak zawh nawn loh madawk pawl khat om hi. Pu Mang Tung Nung(Pinlong thukimna laibawl),Pu thuam Hang and Pu Pau Suan(The frist became Christian in Tedim(Zomi), Rev.Vial Nang(The frist ordain Pastor in Teim(Zomi), Dr. Vum Son, Dr.Vum Khaw hau(The Frist Embassador in Zomi) Col.Khen Za mung,Gen.Tuang Za Khai, Capt.Thang Vel( Pilot), Pu Chin Sian Thang(President-ZNC) and UN Spokesman, Rev.St.Hau Go(Founder of ZBC),Rev.Dr.Kam Khaw Thang(The frist Bible Translator in Tedim(Zomi), Rev.Dr.S.Pau Khan En(The First GS of MBC), Rev.Dr. Hau Lian Kham ( Zomite(Tedim) sungah Khanlawhna piangsak pa), Rev.Dr. Do Suan Mung(The Outstanding Bible College in Tedim(Zomi)), Rev.Dr.Cin Do KHam (The frist Pastor and Professor in English people),Rev.Dr.JM.Ngul Khan Pau( GS of CBCNEI,India), Bishop Msgr. Dr.Felix Lian Khen Thang(The Frist Catholic Bishop in Zomi), Rev.Khoi Lam Thang(The frist GS of Bible Society of Myanmar),Rev.Job Thawngno(Laibu tamgelh),Rev.Khup Za Go(Laibu tamgelh),…etc tampi mah i nei hi. I minam ading angtan huai panmun thupi hong ngah te hi-in Pasal Pha pahtawina minam bup min tawh apiak huaite mah ahi uh hi.\nHih i Zomi madawkte sung pan Pu Chin Sian Thang(President-ZNC) pen Zomi min bek tawh hi loin Kawlgam bup dinmun(National Level) tawh Gam leh nam Kilemkikna ding nasem galhang pahtawina (National Reconciliation Hero Award) pen minam it 88 sangnaupangte leh Norway a om Zomi makaite hanciamna tawh Feb.14,2009 ni-in Oslo khuapi,Norway ah pahtawina thupitak kipia hi. Hih pahtawina sum leh paite sangin, athu mahmah kithupisak zaw ahi hi.\nMai lamah ei sangin khangthak mipil misiam hong om zel ding uh hi. I phakzawh lohte haza leh elbawl loin thapia leh tawsawn a i pahtawi siam ding kisam ding hi. A beisa leh tuhun thak sungin Zogam,Kawlgam sung bek hi loin, gamdang atung Zomite zong mipil, misiam khangthak pahtawi huai tampi mah om ta ahih manin, tua bang mite pahtawi theih ding kisam hi. Kipahtawisiamna in hanciam nopna lungsim khangsak a, picinna leh ki-itna thahat sak semsem hi. Kipahtawisiamna pen khantohna lim khat hi- in hunthak in hong kalh gige khat ahi hi.\n5. A kilekkim Nuntakna: Pasian in mi khempeuh a kilekkim/liangko kikim nuntakna nei ding deih hi. Tuma kum 150 lai in America president Mr.Abraham Lincoln in America gamah “To leh Sal” kineihna beisak in kikhelna lianpi khat piang sak hi. Tua kideidanna hangin US leilu lam (North America) leh leitaw lam(South America) kitam khamin, phel nih suak ding kim lai, a ma hangin a kilomkhawm gam(United State) a piang thei ahi hi. Tuni ciang US president 44 ciang dong a om hangin Abraham Lincoln mah ki-it pen leh kizahtak pen in a mah phawkna Innpi(Memorial National Hall)te leh US Kumpi Innkangpi(The White House) te kilam gimgem hi. Mr.Obama in US kumpi tokhom a luah ni January 20,2009 n-in a thugenna ah, ” Pasian kamciam ahi mi khempeuh nuntak kikimna hun thak hong tung taktak ta hi” ci-in US gammi 200000 kim maiah pulak khia hi. Hih kideidan hun beisakna pen vantung gam lim taktak hi-in mikangte in Earthly paradise ci zawzen uh hi.\nPasian in mihingte a ma lim le melsun a hong bawl ahih mah bangin khat leh khat Kiet neu, kisimmawh ding hi loin mihing pen mihing bang a kimuh theih ding thupi hi. Mihingte nuntakna pen Pasian in a hun zui-in hei diamdiam a, a masate nunung zelin , a nunungte masa zel hi. Khangluite in, ” Tagah khuasuak” a cih bangin Abraham Lincoln , Obama leh mi minthng pawl khatte tagah inn sung pan Kumpi inn sung a tung vive te ahi uh hi. Pasian in mi khempeuh tungah nitang guahtui a kibang in pia khawm hi. I Zo paunak ah, ” Sim sing pak zelin, Zo sing paak zel” a cih bangin a gentheite genthei den loin, a nuamsate nuamsa den lo cihna hi mawk hi. Nuntakna pen kilumlet den ahi hi. Khuamial a om bangin khuavak om kik zel hi. Ei hun hong tun laitak in midangte simmawh huai het lo hi.\nTuhun laitak a i minam sungah mihau, mipil, le mi thupite en kik leng hunkhat lai a tualniam mahmah mite hi nuam diak uh hi. Mi thupi khat suahna dingin hanciamna kisam masa pen hi. US president Mr. Obama mahin , ” Mi khempeuh in suahtakna nei ciat uh a, a mau lunggulhna tantan lungkimtak septheih bawltheihna ding hamphatna(Right) nei uh hi.Tua thute mah nuntak pih a, i sepkhiatna ding hun hong tung ta hi” ci-in Kumpi a suah ni-in pulak khia hi. Tua banah ” America gam pen asem ngam mite, a kuan khia ngam mite leh lauhuai phial ta leh a diang khia ngam mite tuallenna mun hi” ci-in mihing suahtakna (Human Rigth) limgen mahmah hi. Tua mah bangin Liangko kikim a thupisak gam khangtote ah nupa kikal leh tate tawh kikal nangawn ah kitot/kivuakna cihte om thei het lo hi. Zi le tate na sat khak le kumpite in thusitna /thukhenna nei pah lian uh hi. Tate zong kum 18 a phak nak leh inntuan sak thei a, a mau leh amau nungta thei uh hi. Tate in Nu le pa vaak cih bang om loin, a teek ciangin Kumpi in kem lel hi. Ganhing khat nangawn kisat/ kibawlsia thei lo hi. Tua pen suahtakna thupisak lua cihna ahi hi.\nTua hi-in hih hunthak sungah mihaute bek maipha a pia mimal, khua leh kipawlna tuamtuamte pen sawt nuamsa thei lo uh hi. A haute hau luain a zawngte zawng lua cih pen Pasian deihna zong hi het lo hi. Tua mah bangin a haute bek kimaiet , kipawl bawl luailuai in a zawngte kisimmawh bawlnate pen Zomite sung pan hepkhiat hunta hi. Hih pen namneu leh sila lungtang neihna ahi hi. Sila le To kineih zia nuntakna pen Zomite neih ngei zong hi lo hi. Paunak khat ah, ” Nang na hong seppih khempeuh hong mai et leh na Sila hi loin, na kamsawl theih khempeuh zong , Sila, nasem, Saal hi lo hi. Huh tuak leh panpihtuak hongsa hi lelin nang kiangah TOKAI hi ngei lo hi ” a cih khat pawk huai mahmah ding hi. Hih To leh Saal lungsim pen hunkhat lai a kipan i gam i lei zui-in hong kipattah khialna khat hikha ding hi. Tua ahih manin hunthak sungah Zomite a hau, a zawng kideidannate hemkhia in lungsim zaipi tak tawh hunthak sungah i kalsuan hun ta hi. Kideidanna hemkhia a, nuntak kikimna/ a kilekkim nuntakna i neih ding hunthak hong kalh thu ahi hi.\n6. NaHoih Sep Hun: Mihing khat in leitung ah i Kha a ding Jesu Khrist lungdamna thupha(Christ Gospel) i neih khit ciangin pumpi a ding Ci le sa lungdamna thu(Social Gospel) cih khat i neih loh a phamawh ahi hi. Thu um mikhat nuntakna pen ei a ding bek hi loin, midangte a ding/Jesu a ding nuntakna ahi hi. Gamkhangtote in hih midangte itna, huhna le panpihna cih pen thupisa mahmah uh hi. Leitung ah mihau a tamzawte in mizawngte huhna phualpi(Foundation) nei ciat mawk uh hi. Hih pen mihing a piankhiatna i manphatna taktak ahi hi. Mihing khat nuntakna pen kum 60-70 hi lel in khang khat nuntakna hangin khang tampi a kimang ding na hoih sep huai hi. Nang sih khit ciangin asi ngei lo ding leh a om den ding nasep kul hi. Mi pawl khatte in amah bek nuamsa ding a hanciam om thei hi. Kihuh cih tahdah ama sangin ahau zaw khat om leh hazat ding, gensiat ding leh suksiat ding peuh kihanciam zaw thei hi. Hih bang lungsim pen tuhun ah kizang thei nawn lo hi.\nLeitung ah biakna khempeuh in” Na vawh bangin na at kik ding hi” (Gal.6:7-8)) thuhilhna kinei ciat hi. Zogam lasa siam Lengtong Pauno in, ” Nang tung hong bawl ding na deih bangin midangte tungah bawl in”(Matt.7:12) cih pen tuhun tawh kituak mahmah hi. Mi na huh leh nang sihkhit ciangin na ta na tute na kihuh ding hi. Tuhun pen Sum hau hih sangin mihau(mi neih) hun ahi hi. Sanggam U le naute bek hi loin, i theih ngeiloh mite nangawn huhna pen minam itna le Pasian itna taktak ahi hi. I minam sungah mizawng genthei pawl khat laipil mahmah na pin a huh ding a neih loh manin, manawt zolo sangnaupang tampitak om hi. Tua mah bangin minam le gam le Pasian a ding na hoih sem khia a, sum leh pai huhna kisam mipil, misiam leh minam vei Pasian nasem tampi om hi. Tua bang mite gensiat lam bek bek sangin huh le panpih pattah hun ta hi.\nZomite leitung muntuamtuam ah sum le paii zongin i kizel hi. I ngah sum le pai tawh ei kia nopsak ding bek hi loin, u leh nau khua le tui, i gam i lei leh Pasian minthanna ding i zat siam ding mangngilh ngei kei ni. US President Mr.Obama in, ” America gam bang cia zai cih thupi masa lo a, i gamin bang sem khia a, nasep neilote nasep guan in, midangte i huh i panpih hiam cih thupi pen hi” ci-in gen hi. Tua zah khop in gamzawng, mizawngte pahpih le huh ding cih pen US te lungtuppi hi mawk hi. Tua hang mahin America gam pen gam hau pen leh akhangto pen in minthang hi. Pasian thupha sang semsem lai ding uh hi. Tua hi-in kihuh kipanpihna leh nahoih sepna kisin phat huai mahmah hi. Midangte a ding nuntakna cih pen Pasian deihna hi bek tham loin hunthak hong kalh thu ahi hi.\n7. Kipawlsiamna: Mihingte pen mel leh sa lungsim ngaihsutna leh duh leh deih a kibanglo vive ahi hi. Tua mah bangin nuntak khuasakna-ah Pasian hong piak pilna, siamna tuam ciat kinei hi. I pilna, siamna te kisimmawhsak loin ama mun ciatah zatsiam ding kisam hi. Kipawlna tumatuamte ah a kibang lo vive kigawm ahih manin, sepkhopna le kipawlsiamna haksa thei hi. Khangluite in, ” Sim beng zong kim citciat tangzang kiguang” a cih bangin Pasian in a makai ding mi pawl khat koih den hi. Tua ahih manin Tuhun pen Ngalkhaat bang a tangtat hun hi loin, kipawlkhop hun le sepkhop hun ahi hi. Tuhun thak ah mite pil semsem in kipawlsiamna thupisak semsem uh hi. I Zopaunak ah, ” Neek khawm lim, puak khawm zang,Sepkhop liau” a cih bangin sepkhop kipawlkhopna ah matutna om hi. Zomite pen vai khat peuh ah a kipawl thei lo hiloin, a kipawl siam nai lote hizaw hi hang. Tu banah akikhen tham ding minam zong i hih zo nai kei a, ZOMI min nangawn a kipsak / a bullet ngam nai lote i hi lai hi. Kipawlna khat peuh a kisiat khak zelna bulpi pen makaih pilna leh nungzuih siamna kinei loin, kihawmthawhna tawh kisiatna piang ahi hi. Makai cih ciangin vai khempeuh a buplak loin hawm dimdiam ding cihna a hi hi. Vaihawm ding bek hi a, thukhensat/ thuzeek(Executive) ding hi lo hi. Zomi sungah makai siam i kisap mah bangin nungzui siam zong a kisam i hi hi. Zomite pen i mimal in kihat, kipil leh kisiam na pin, kipawlkhop kisiam lo citciat hi.\nTua hi in, tuhun pen leitung bup huam nasepna(Globalization) vive tawh nasep khop hun hi mawk hi. Hih bang a kipawlsiamna dingin lungsim zaipital/ Nampi lungsim (Nationalism) neih kul a, Lungsim toi/namneu lungsim(Tribalism) hepkhiat ding kisam hi. Kamdang in gen leng Nampi lungsim i neih theih ma tengin kipawlsiamna nei thei lo ding cihna ahi hi. Minam bup kipawlsiamna i gengen lai takin beh leh phung, khua leh tui, leh pawlpi vai nengneng te tawh ih buai luat ciangin Zomibup kipumkhatna leh nasepkhopna ding susia hi. LST sungah kipumkhatna thupha(Late.133:1-2) thupitak na gen hi. Leitung mun tuamtuam USA,UK,Norway,Germany,Sweden,Denmark, Italy, Canada, Australia, Japan,Singapore,Korea,China, Malaysia,Thailand,India cihte a Zomite leh Kawlgam lam pan kawlpi-Tahan, Tedim,Tonzang, Falam,Tamu, Yangon,Mandalay, Cikha leh Lamka(Manipur) lam ate tawh vaihawmk hawm a,Leitungbup Zomi Kipawlna (Global Zomi Organization) lianpi khat i neih ding hun ta hi., Hih bang kipawlkhopna pan Zomi Social Gospel cihte ahi Development Program leh Zomi Culture and Literature Committee cih bang zong thupitak neih ding kisam mahmah hi. Tua banah Zomite pilna lam ah i khantoh zawkna dingin mipil M.Phil, D.Litt, leh Ph.D. 500-1000 i neih ding kisam masa loin, Pilsin zia (Education System)te zonbeh a, Mipibup Laitheihna Nasep(Total Literacy Mission) lam panlak huai masa zaw hi hang. Tua hi-in hunthak sungah i ngaihsutna mahmah kibangsak in, a kilomkhawm lungsim ( United Heart) tawh sem khawm leng pangkhawm hatna(Unity is Strength) hong piang ding a, tua panin gualzawhna( Successful) kingah ding ahi hi. Zomite nampi lungsim nei a, mai lamah leitung buppi huam a nasepkhop siam leh a kipumkhat semsem ding i lametna hisak lai ding hi hang.\nKhuahun luan zia zui-in ngaihsutna le nuntak khuasak zia i khel ding kisam mahmah hi. Mi khempeuh in suakta tak a i lunggulh tantan lungkimtak septheih bawl theihna ding hamphatna kinei hi. Tua thute mah nuntakpihna leh kipawlkhopsiamna tawh lawhcin theihna ding hunthak sung a lut ta ihi hi. Hunthak in hong kalh thute i maituah zawhna dingin kikhelna, pilna le siamna, thuman thudik, liangko kikim nuntakna,leh Kipahtawisiamna tawh nampi lungsim nei-in a kipawlkhawm thei leng a khangto Pasian zat Thupha ngah Zomi namte i suak thei pan bek ding hi. A thupi mahmah khat ah hun thak sungah sunmang(Vision/Dream) limci neih ding kisam a, tua bang sunmang na neih kei leh nisim naisim a kikhel den i leitung in nang hong paisan den ding a hi hi. Khantohna le lawhcinna taktak pen a hunzui a nuntak simna hi-in hunthak tawh a kituak mahmah zong hipah hi. Lasim mimal kim tungah Hunthak tawh kimaituah siam ding leh a nungta siam dingin Topa Pasian in thupha hong pia hen.\nMinam ading deihsakna tawh,\nCNF te'n Tungzang hausapa a thah lupna thu tomkim\nGam le Minamte’ Phuhpi – Foundation for National Building


url: =Sen Ngaihno Tawh Kum Sawmnga ~ Hau Za Cin :: ZOMI DAILY\nposted on 6 December 2015 at 7:00 pm Lomkholna: Article, Hauzacin\nUpa N. Thang Za Khen in a nupa suahzawh uh Kum 50 cinna Golden Jubilee phawkna in laibu khat bawl a, “Sen Ngaihno Tawh Kum Sawmnga” ciin minvawh hi. Hih laibu ka muh nitak in sim nop ding hiam ciin ka vel a, ka lumletlet hi. Ahi zongin a sung leh pua etpak leh zong sitai mello ahih manin ka hawmthawh pian a, dama sim ding hi ciin ka koih bawl pian hi. Innkuan kikhop ka neih khit uh ciangin ka koih ma in ciin a kawm sunglam tawmkhat ka sim leh ka mit hong la in, ka lungsim hong zen a, ka pumpi hong zeel in ka khah thei nawn kei hi.\nLaibu ka ciap khak lakah a limpen pawl ah ka hel a, a tawptan ka simkhit matengin ka sim leh zingsang khuavak philhphelh hi. Zanhak lianga sim ka hi mawk hi. Tua banga ka simkhak laibu tam lualo ahih manin ‘lamdang’ kasa hi. KHA SIANGTHO in ompih hiding ciin ka ngaihsun hi.\nAma tangthu gelhna hipen a, ka neu gensakna hilo in, a thupilua omtuanlo hi. Midang nuntakna thu tawh a kibang tam hi, ahi zongin sim kipan leng kikhah thei nawnlo a, Lamdang cihloh ka gen dan ding ka thei kei hi.\nA haksat tuahte midang asangin lianzaw tuanlo a, a khualzinnate midang khualzinna sangin piandang tuanlo a, a zi neih dan, a ta kep dan, a biakpiak dan, a lawm leh gual tawh kikholhdante a lamdangpi hi tuanlo hi, ahi zongin Pa Khen (kei sap dan) laibu tuam ngiat hi. Midangin a sim uh ciang bangci in a mu uh hiam, bangci zeel hiam cih ka thei kei, kei adingin a lamdangpi khat ahi hi.\nInnkuan Crusade a neih khawng uh midang zong a nei om veh aw, antang thungetna zong midang mah bangin nei hiveh aw, thunget a hahkatdan zong mi tawh kilamdang tuan kei, ahi zongin a ompih khat om tawh kibangin i sim kawmkawm in hong ‘hopih’ daudau hi.\nNew Delhi ah Sia Thawn tawh a kithuahna uh, Delhi ZCF Jubilee ding lai thu a gen khawng, min thak a ngahna khawng leh mi ading a thungetsak dante khawng na lamdang kibawl ngeina tawh kibanglel veh.\nAhi zongin, ka theihloh, a lamdang tuam khat om hi ding hi ciin ka ngaihsun a, ka thei nai tuan kei hi. Hibanga mi laibu in ka lungsim hong lawng, ka pumpi hong zeel, ka ngaihsutna hong hingsak tamlo ahih manin lungdampihna leh pahtawina, zahtakna leh itna, phawkna in hih laiah tomcik in hihbangin kong luikhia hi.\nPa Khen tawh ka kimuh nunung uh Delhi ZCF Silver Jubilee dinglai hi. Nipini zingsang EBC Delhi Biakinn ah kikhop khit ciangin nitaklam ZCF Jubilee kikhopna ah kikhawm dingin amau Mawtaw tawh Rev. Dr. J.M. Ngul Khan Pau te nupa tawh ka tuangkhawm uh hi. Tua zawh leh tu kikal in Topa in thupha hong piaksak in Nupa Kiten Golden Jubilee thupi tak na zang uh hi.\nSia te, Evangelist te leh Makai te nungzui a Pasian min tawh a kalsuanna khempeuh Topa in ‘tonpih’ bek hilo in, ‘thupha pia’ hi dingin ka um hi. Tuni in a tate kumpi nasem hi khinta uh a, a ut leh saklam ah, a ut leh khanglam ah zin kawikawita hi. Hih bang thupha sang Pasian phawk, Pasian ading kuhkal taka sem mi mit tawh ka muh khak pen ‘hampha’ ka kisa hi.\nPasian in Pa Khen thupha hong piaksak in, a nupa un kum tampi dam in Ama minthanna dingin hong zatsak toto laita hen. Hau Za Cin\nPrevious: Mom Lai Lungzuan – 1\nNext: Mom Lai Lungzuan – 2


url: =Malaysia, Penang ah Police Officer khatin temtawi pasalkhat kaplum :: ZOMI DAILY\nMalaysia, Penang ah Police Officer khatin temtawi pasalkhat kaplum\nposted on 24 November 2018 at 5:41 pm Lomkholna: Malaysia, News, Sawltak, World\nMalaysia, Penang State sungah pasal khatin Police khat temta tawh viksawm, vatsawm ahih manin thautawh kaplup thuak cih theStar pan kiza hi. Penang, George Town aom Komtar khuasung ah zanni Friday (Nov 23) ni in thupiang ahihi.\nHihvai tawh kisai in palik thunei ahi George Town OCPD Asst Comm Che Zaimani Che Awang in agenkhiatna ah Police Officer khatpen Komtar Police Pondok (Police Beat Base) ah Duty ading hi a, pasalkhat in atemta khiasuk nuamlo in kipeipei ahih manin thautawh akaplup hi ci’n genkhia hi.\nTuapa ii atemtawi pen letmat 7 bang asaukhat hi a, Police Officer in tamveipi natemta khiasuk in ci’n Warning apiakpiak hangin khiasuk nuamlo hi. Tuaban ah tua Police Officer papen temtawh buansawm ahih manin anunung ah Police Officer in thau zangin akaplum kici hi.\nAthu akigenna ah tua temtawipa leh adang mikhat akibuan uh hi a, tua mikibuan te akikhentheih nadingin Police Officer in ahanciam kici hi. Nitaklam 3pm hunpawl in buaina apiang hi a, akibuan te akhensawm kawmkal ah temtawipa in Police Officer papen atemtawh satsawm ahih manin kaplup athuak ahihi.\nMore: Malaysia, Ipoh ah palik khat thautawh alu pan kikaplum\nTua kaplup athuakpa pen Selangor, Klang vengsungpan hi a, abeisa inzong Narcotics & Criminal Cases 15 veibang buaina aneingei khinkhat kici hi. Kaplup athuakpa pen kum 41 aphakhin khat kici a, temta tawh adawtsawm ciangin Police Officer in amahleh amah aki dalna “Self-defence” in thautawh akaplup ahihi. Malaysian Police tezong akapnop uhciangin muilim mahmah uh a, kaptukpah, kaplumpah lianlian uhhi. Sawltak #zomidaily\nPrevious: ZAM Thupuak :: 25 Nov 18 (Australia MP Dean Smith tawh kimuhna)\nNext: Japanese Company ulian khatin nasempa amaitang tuisabel sungah aphumsuk laitak Video ki thehzak\nLeitungah Silanam aomhiam? ~ Pu Thang Siangh\nDahpihna thupuak ~ Pa. Thang Khan En (Lian Go Khup)\nQueensland Brisbane zinna – 2\nTulaai Leitung Thuthang Tuamtuam Updates Dec 2, 2014\nGalkap vanlengkia ii ameilam “Tail Section” ki mukhiata, misiluang zong 90 kimukhin


url: =#INNPI (Zomi): Article Business\nShowing posts with label Article Business. Show all posts\nLAWHCINNA & LAWHSAPNA\nKumpi nasep ka kipat cilna pen Tamu hi a, tu ma kum 15 lai ahi hi. Tua hun lai nuntakzonzia le sumbawlzia pen thuneite tawh a kikhawl thei zawdeuhte in noptak sa mahmah uh hi. Ahi zongin mipi a tamzaw pen kicimawh mahmah hi. Nasep om bangbang kisem hi. Ei mite bangin a diakin gamgi kantan a vanpuak (Carry kicise) kithalawh hi. A cithei zawdeuh pawlkhatte in amah le amah in van lei in pua phei uh a, a ciah lam ciangin India van ama puak khopmah tawh ong ciah phei leuleu hi.\nKhatveivei ciangin thukante le customste in vanpuate mat cihtakin man thei uh hi. Tua dan ciangin Sun le zan cih om loin pangcip uh uh a, man ngekngek uh hi. Amite bel man sam loin avan puak bangbang mat sak uh hi. Tua hun laitakin Tamu khuabup ading Telephone line 4 bek om ahih manin phone a zang nuam khempeuh ko zumah ong pai uh hi. Tua ahih manin tawlkhat sungin mel theih ka hau mahmah bilbel hi. Hong pai khempeuh hopihpih ka hih manin thucin thutang kiza kha hi.\nKhatvei phone hopih dinga ong pai minih tawh zum sungah tukhawm in ka kihoho laitak un, customte bawkkhat khat zong phone ho nuam in ong pai ka gal muh tek uh hi. Ka gei a tegel in,“ Hia pa hi zen ei!! Tu zingsang a ka van ong mat sak hi. Gate 1 a Customs te hi” cituak lian uh hi. Anih un nak heh lua mahmah uh hi. Akhat pa in “ Ei nektawm ding takpi a zongte khawng ong man gawpgawp. Mihau miliante van lah man tuan lo, a ut te manin a ut te manlo, thuman kei, mudah ing, amel mahmah zong gitloh mel lua,..,” ci in a ma om muan ah phunphun hi. Customs pa ong lut phei ciangin a mulo kineih in en vetlo hi. Atheilo kineih lel hi.\nAkhat pa leuleu in Customs pa ong lut phei ciangin hopih seisai leuleu hi. Nui seisai in a tutna awn a, tua kawm in,“ Sia aw, tu zingsang ka van nong matsak bel dongtuak peuhmah ing. Ka tate sang sum ding nangawn pia nai loin ka neih sunsun tawh van vial khat a puaphei hi veng. Tun ka lungkham lua peuh mah. Nang mahmah in nong huh loh phamawh ding ahi maw” ci-in va hopih khiankhian hi.\nCustoms pa in zong, “ Ko zong nuammawh sa peuhmah ung ei. Hi theileh ko zong ong man nuam mahmah lo hi ung. Tu sung pen tungsiah pan thu om in a kilimmat diak hi mah ei” ci hiathiat bilbel hi. Mipa in “ Tua leh, sia aw zingciang zingsang vial khat ong pai leuleu ning. Hehpihna tawh ong man nawn kei oo. Ka van a lemleh nang zong ong theih neih ning” ci kik pah hi.\nCustoms “ Zingciang bel ong pai nai kei oo. Lem nai kei. Thai ciang ong pai pan oo. Gate 1 ah zingsang bup tu ning. Kei tut sungin vial nih vial thum, nang kizawh zahzah pai oo” ci hiau hi. Hih lai ah a tuahsia minih lakah khat in gal le sa neih lawh a, akhat leuleu in meltheih kibehlapna le lawhcinna lampi thak neih lawh hi. Hih dan pen leitung nuntakna sungah om kawikawi mawk veh aw cih phawk sansan ing.\nBy: Pa Liantuang (Tongsan Tanupi Lui)\nSum om peuh leh na khempeuh a kicing takpi mah hiam?\n(1) Sum in hong laamto thei-in, hong niamkiatsak thei hi.\n(2) Sum in hong puksak thei-in, hong phongkik thei hi.\n(3) Sum in, lam hong musak in, lam hong pialsak thei hi.\n(4) Sum in, hong ki gawmsak in, hong kikhensak hi.\n(5) Sum in hong behlap in, hong lakik thei hi.\n(6) Sum in, nupa bangin hong omkhawmsak thei-a, nupa banga ki-itna hong pia thei lo hi.\n(7) Sum in, hong tawldamsak in, hong gimsak hi.\n(8) Sum in, lupna lei thei-in, ihmut nuam lei theilo hi.\n(9) Sum in, an leh mehte lei thei-a, ankam limna lei thei lo hi.\n(10) Sum in, zatui lei thei-a, damna lei thei theilo hi.\n(11) Sum in, hong lungnuamsak pak a, tawntung lungnopna hong pia theilo hi.\n(12) Sum in, inn hoih lamzo a, innkuan nuam lam zolo hi.\n(13) Sum in, laibu lei thei-a, pilna lei zo lo hi.\n(14) Sum in, hong gualnuamsak thei-a, lungnop tawldamna hong pia theilo hi.\n(15) Sum in, i muhna hong liansak thei-a, i upna hong neusak thei hi.\n(16) Sum in, hamphatna hong pia thei-a, manphatna hong pia zo lo hi.\n(17) Sum in, leitung tawh hong kinaisak in, Pasian tawh hong kigamlasak hi.\n(18) Sum in, Pawlpi mi lei thei-a, kha mangthang lei zolo hi.\n(19) Sum in, leitung nuntakna nuamtuamsak a, kha nuntakna hong pia zolo hi.\nZomite' sum zon dan nam khat\nGan khawng khawi keei, huan khawng bawl, gimpi tak aa lo kho keei in, gan khan ciang (gawh phat ciang), mehteh mehgah limci ngah ciang, ne zongh ne ngamlo aa danghkaa deih luat man in, duhpipi aa zuak khia.\nSen sumbawl siamte'n tua teng lei ta.\nTua mehteh mehgah leh sa te, meh in, a limnono aa bawl in zuak kik.\nAmet (sum leh hun): gankhawi, huan bawl cihte in hun saupi leh thatang tampi la aa, sum tawmno bek tawh kikhawng (tawm bek lawh) lailai hi.\nMeh bawl pak pen sawtlo in, tampi manin zuak kik sawnsawn uhhi.\nZomite khang kizomin hauhlohna ahang\nZomite sungah a hun a hun in, sumhau minthang kiza theizel hi. Pawlkhatte khangkhat sungah zongh a min uh a dawk nawnlo zongh om thei aa, a tate khangciang ki phawk kha nawnlo cih zongh om thei hi. A hang a tuamtuam om kha ding aa, Innpi Admin ii ngaihsut khakte a nuai aa bang a hihi. Hih a nuai aa teng pan, khat a hih kei leh a dang khat teitei tawh kituak kha dingin ka lamen hi.\n1. Baihno takin hauhzia tawh haupak. Tua mah bangin beikik pah thei hi. Hauhna pen a pia Pasian hi aa, ei thagum hatna hang hilozaw cih phawkhuai hi.\n2. Khang kizomin sep theih ding nasep nam tawh haulo, tua dan nam tawh sumlut neilo. A pa te nasep a tate in a zop theih ding nam hilo. Gtn. Suangbawl hoih lai in, a pa te hau thei ding aa, a ta te hun ciang, tua suangbawl hoih nawnlo a hihman in, a tate'n zom thei nawnlo. Galkap lut hoih lai in, galkap hi aa, a ta te in tua a pa nasep zom thei nawnlo. Tua a hihman in, sumlutna khanggui kitat cih theih a hihi. Kala te bang hi leh, saivan na ngawn, khotloh hang sawtvei kikoih thei ding, sikvan vive zuakin neizaw lai uhhi.\n3. Pa te hauhna nopsak pih lua kha in, kisia. Ki phasak khial a hih kei leh noptat in thadah. Septheih kician mel a tate in neilo.\n4. Zomite kitual niamlua mahmah laisam a hihciangin, taihinn khat leh mawtaw khat nei peuh leh a hau in kimu. Midangte in a hih kei leh a mau leh a mau zongh a hau takpi kisa kha uh cih bang om thei hi. Tua ciang pen, bangmah bulkipna neilo a hau aa kitheihna bek cih theih hi mai hi. Tua a hihmanin, a tate khang ciang, bangmah gen luat ding, na om tuanlo.\nHih bang dan a hihman in, tate ii zop theih ding mabaan khat, ei khangin bangmah pi sumlutna hi tuan keimah ta leh kipat huai neih huai hi. Sum tampi nusiat aa tate mabaan neiloh sangin, a zop suak pah theih ding uh nasep nusiat theih ding kisam mahmah hi. Tua hileh bek, a khang a khangin hauhna kibehlap toto thei pan ding hi. Tu in a hihleh, a tamzaw a tate khansim, bem pan kitaw pat den a hihmanin, hauhna kibehlap in khangto semsem cih theih ding kitam nailo hi. Ldam\nPost khempeuh ki share kim den zolo a hihmanin, nisim aa post om masasa gawmtuah aa, ni khat in, khatveita email ah lut dingin kila thei hi. > Click Here <\nAksa KFC tawh sumbawlna thu\nKawlgam gamvai kikhelna huhau in a nungzuih thute ah sumbawlna lam khaktante ki hong in leitung gam tuamtuam te tawh sumbawl khawm thei ta cih thu ahihi. Tua hi aa Kawlgam ah leitung aa company minthang te in sumlom phum in sumlei sumzuak ding hong kipan ziahziah ta uhi.\nTunung deuh in thuthang khat ahi leitung a ‘nektheih (Fast Food) company minthang khat, KFC in Kawlgam ah sai hong ta ding cih thu i sim kha ciat dingin i lamen hi. Tua hi aa, KFC nungthu theihding le pilna lak ding ahkl lungsim thalak theih ding lunggulhna tawh kong at khia hi.\nKFC thu ahkl nuntak khangno sung guallel ngekngek in khangham sihkuan ah gualzawhna a ngah mipa khat thu ci leng zong kikhiallo ding hi. A ma pianzia te in;\nKum (5) aphak ciangin a pa in sihsan vat hi. A pa om nawnlo ahih manin a nu in a nasep nusia kha hi.\nKum (12) a phak ciangin a nu in pasal kik neih hi. A pakik i simmawh bawlsiatna te thuak kha zel hi.\nKum (14) a phak ciangin sang kah nading lah sum neilo, a nu inn ah lah om nuam nawnlo ahih manin lamlai ah a vakthap mikhat suak hi.\nKum (16) aphak ciangin a kum khem in galkap tum hi. Tembaw kham pahpah ahih manin a inn ah kiciah sak kik hi.\nKum (18) a phak ciangin zi nei hi. Sawt kei. A zi in a neih a lamh teng zuak sak mangin nua kik hi.\nKum (20) a phak ciangin mei bawl sia, meileng lam nasem cih bang teng sem kawikawi in lem cih omlo hi.\nKum (30) a phak ciangin aamahkhan company (Insurance company) khat ah nasep ngah hi. Sum hamphatna (bonus) tawh kisai in a pu tawh kitawng uh ahih manin a nasepna pan tawp hi.\nKum (31) aphak ciangin Upadi (law) lam amah le amah in sin in a lawmte hanthohna tawh sitni sem hi. Ahih hangin thu khat hangin thukhen zum ah a thu ap pa tawh kilai dihdih uhi.\nKum (32) a phak ciangin bangmah sep kician neimello in zawngkhal mahmah hi.\nKum (35) ah lemlohna mah mukha zel hi. Motor hawl kawmsa in lei tung apai laitak in tua lei kitan ahih manin motor tawh guam ah kia suk hi. A pumpi tungah liamna tawh kidim in leh a nasep motor pei zuakna ah zong semzo nawnlo hi.\nKum (40) khua khat ah namgimtui sai khat hong hi. A signboard suan khit phet in a sumbawlpih pa tawh ki tawng uh ahih manin thu kinei talai uhi.\nKum (47) ah a zi kik tawh kikhen in tanu tapa 3 nei hi.\nKum (61) ciangin mipi palai ding kiteelna ah alut hangin kitel lo hi.\nKum (65) a phak ciangin kumpi thuneite lampi kek na hangin a minnei tung Fast food ansai pen kisusiat sak hi. A van om sunsunte khol thiamthiam in akiman in zuak kik hi.\nKum (66) a phak ciangin a nuntak nading in zin kawikawi in ansai te ah a ma siam ahi aksa kan tawh nasep zong hi.\nKum (75) a phak ciangin na sem zo nawnlo ahih manin ama phuatkhiat min le siamna mitung ah ap hi. Tua anei thak pa in amah stock share tul sawm tawh a leisawm hangin amah ut lo hi. Tua zawh asawt lo in stoke man khang ahih manin a ma aading hauhna lampi khat kihong ta hi.\nKum (83) a phak ciangin Fast Food sai thak khat hong kik leuleu hi. Ahih hangin company logo tawh kisai in thu nei kha zel hi.\nKum (88) aphak ciangin a man gualzawhna ngah taktak ta hi. A ma min pen leitung ah kizel ta hi. Amah ahih leh KFC (Kentucky Fried Chicken) aksa kan sai a phuankhia Pu Harland David Sanders Colonel Sanders (9,sept, 1890 – 16, Dec, 1980) ahi hi.\nKFC pen 1930 kum in aki phuankhia hi aa, tun ahih leh leitung ah nek paktheih nate (fast food chain) a bawl company lianpen nih na ahi hi. Gam 118 ah sai 18,875 hong khin zota hi. A phualpi ahi YUM in Pizza Hut le Taco Bell chain te zong nei lai hi. Tun hih company manphatna ahih leh $23 Billion hi ci hi.\nPu Colonel Sanders gen kammal khat ahi “Khuahun sia cih bang omlo aa, a kidang khuahun hoih te akigawm khawm hi zaw hi. Na hanciam kawm nungta ding maw ahkl a guallel pa bangin si ding” nang teltheih thu hi. (There’s no such thing as bad weather – just different kinds of good weather. You live on trying or die as loser.”)\nLai-at Nk Khanno via Zingsol


url: =KUMTHAK LE NI SUAKTHAK – FGA Tulsa\nKUMTHAK LE NI SUAKTHAK\nAdmin / December 27, 2015 / FGA File\n1993 kum bul kipat in ‘Piancilna’pan-in Lai Siangtho sim ka kipankik hi. Piancilna ka simsimna sung pan ka lungsim ong la mahmah Lai Siangtho mun nih ka mukha hi. Tuate pen Piancil 19:23 “tua lai-ah ni suak khin ta hi,” cih le Piancil 32:31 “Peniel a kantan laitakin ni hong suak hi,” cihte a hi hi. ‘Piancilna’ ah nisuak dang ka zonzon hangin ka mu kha nawn kei hi. A masa nisuahna thu tawh kisai pen Sodom leh Gomorrah khuapite kaattumna hi-in, a dang khat pen Jacob khe baina tawh kisai ahi hi. A masa zaw nisuahna pen mikang Lai Siangtho (KJV) ah “the sun was risen upon the earth,” le Jacob khe baina pen “the sun rose upon him” na kici hi. Lot le a innkuan pihte Zoar khua ah a lut uh ciangin “leitung ah nitaang hi” ci-in, Jacob a khebai kawm-in Penial a kantan ciangin ama tungah nitang hi.\nTopa Pasian in Sodom leh Gomorrah khuapite a siat ding thu Abraham kiangah gen khol hi. Abraham in ahih theih zahin Pasian tungah thumthumsak hi. A tawpna ah hih khuapite kihal veve hi. Bang hanghiam cih leh Pasian a-um mi siangtho sawm om zo lo hi. Tua khuapite nih a kihal ciangin a kiangah om khuaneute zong a kangmang ding hi ta hi. Zoar khuaneu zong kihel hi. Lot nawh tai zo nawn lo ahih manin hih khua-ah ong lutsak in, ci-in ngen hi. Pasian thu-um mi innkuan khat tua Zoar khua ah a lut ciangin Pasian in tua khua hal nawn lo hi. Zoar khuamite in tua ni-in nisuak a mu ding uh hi nawn lo hi. Tua ahih manin tua ni a nisuak pen Zoar khuamite a ding ahi hi. Lot lungkia lo a, a cih teiteina hang ahi hi.\nJacob a mah bek a om hun zan hun-in zan thapai Topa tawh kibuan hi. “Zan hun ih cih pen haksat hun hi. A kibuan tegel zong kuhkal mahmah uh hi. Ih nuntak hunsung khempeuh Pasian in ong buan nuam den hi. Haksatna tampi a nawkte zattaak pan hi, Topa in Jacob lawng hi, Pasian a zo pa pen Jacob ahi hi. Topa in a min laihsak hi (Is 62:2). Topa in a lawn lam Jacob in thei hi. Pasian’ khutma a tungah om hi. Pasian in a lawn lam zong mite theih ding deih hi. Jacob a khe bai hi. A bai lo mi zattaak lo, zuihtaak lo hi. Khelang khat bek tawh na mahmah ding hi na-pi Jacob in khah tuan lo hi. Khah lo ahih manin Pasian buai zo ta hi. Jacob cihtakna in a nuntakna ki khel sak hi. Kilamdang sak hi. Khe baina pen seel theih loh hi. Pasian pen Jacob’Pasian ahih ding maizum lo hi. Pasian in tua mun-ah Jacob thupha pia hi. Thupha ih cih pen van leh nate hi lo in, amah Pasian mahmah ahi hi,” (Baikawm makai by JM paupu). Tua ni nisuak pen Jacob adingin Pasian in atuam vilvel (special) in a bawl kici thei hi. Zan khat a lungkiat lohna, a cihtak manin tu ni dongin a thupha kizom suak hi.\n2014 kumthak ong tung hi ta hi. Lot innkuante bangin ni suakthak ah midangte ading thupha nisuaksak ni. Jacob bangin ei mah le i innkuante adingin thupha hi ciat ni. Ei le i innkuan sungah nitangsak ciat ni.\nPastor Don Ngaih Lian 25th Dec 2013\nCategory FGA File Tag Article Pastor Ngaih Lian Zolai\n← Carol Singing 2015 Pai nading mun leh Hunte\nKAHLEI - MIZAT →\n4 weeks ago1272 0


url: =March 6 Hyesus Maximiliano Gómez, 24 ~ MUC\nMarch 6 Hyesus Maximiliano Gómez, 24\nAdmin 5:45:00 PM Articles, MISSION NEWS\nKimawlna in Nunzia Khel\nKYRGYZSTAN | March 6\nHyesus Maximiliano Gómez, 24\nHyesus min nei khat om hi. Hih mipa in a kimawlna khatah a liangko liamna ngahin tua tua natna hangin a nuntakna suplawh hi.\nA kimawlna-ah a liangko natna hangin ki-at hi. Zato-ah ki-at a, tua khitteh Pasian aa dingin na khat teitei sem nuam hi. Bang sem ding hong ngaihsun hi.\nKi-at khit ciangin Argentia gam a River Plate University ah sangkahin laisin a zawh khitteh kha khat sung laibu zuak hi. A laibu zuakna pan a ngah sumte kholin Adventist pawlpi-a ap kik hi.\nA sangkah a zawhkuan ciangin Hyesus in gymnastics ah kimawl hong kipan hi. Tua kipan a liangko hong na hi. A sangkahna-ah a laite leh sep dingte zo keileh sang zo thei lo ding cih pen zasak tawntung uh hi. Siavuante in a gamtatzia khel dingin hilh uh hi.\n“Gymnastics kimawl khawl in, na khawl keileh na natna lian semsem ding hi,” ci hi. Ahi zongin Hyesus in a tatzia khel nuam lo hi. Tua bang tawh university ah kum tampi omsuak hi. Hyesus in a lawm Marcos tawh kikhawl a, a lawmpa in sang zo khin lecin bang sem ding na hiam, ci-in dong hi.\nHyesus in kha khat sung laibu zuak dingin gen hi.A ngah sum khempeuh pawlpi pia ning ci hi. Marcos in tua bang geelna hoihsa mahmah hi. “ Bang hangin Kyrgyzstan pai lo ding na hiam, ci-in dong kik hi. Marcos in Kyrgyzstan khua-a om Adventist sangah kum khat sung kipiak khiatna tawh laihilh hi. Tua bangin a khualzinna-ah leitung mun tuamtuam kantan a khualzin suak ding cih gen hi.\nTua thu a zak ciangin Hyesus in zong lunglut hi. Thungen a, tua kumin a sangzo thei hileh pai thei ding cih mu ahih manin thungen hi. A lamet bang het lo-in sangzawh nading a kisam khempeuh zo thei hi. Siavuante limtak vel uh, a liangko natna bangmah om nawn lo ahihna mu hi. Tua bangin a damsian theihna pen nalamdang hi.\nA sangkahna zo-in kha khat khit ciangin Hyesus in Kyrgyzstan va pai hi. Tokmok khua va tung hi. Hih sanginn ah physical education, pumpi taksa tawh kisai thusinna-ah makai-in kikoih hi. 2017 kum a leitungbup Sabbath sumpi huhna tawh akilam kimawlna innpi sungah laihilhna leh kimawlna-in zang uh hi. Jesus in tua bangin naupangte a makaihna-ah naupangte sungah kikhelna tampi mu thei hi. A masa lai-in khat le khat kitawng, kilai uh hi. A nunglam ciangin tua bang kitot kilai cihte tawm mahmah hi.\n“Tuate pen na pumpi aa dingin hoih lo hi” ci-in a genteh naupang in dawn nawn lo hi. Hyesus in kipumpiakna tawh kum khat sung Kyrgyzstan nasem dingin khentat hi. “ Ka nuntakna-ah kikhelna lianpi mu dingin lamen ing,” ci-in a lawmte tungah pulaak hi.\nTua a kipan a kimawlnate-ah gualzo tawntung hi. Tum akum 3 hunlai-in Sabbath School 13na sumpi in Kyrgyzstan gam a om Tokmok khua-ah kimawlna gymnastic innpi lamsak khin hi.\nMUC in Rakhine gam, Lanmadaw khua pawlpi huang puah nadingin kipuak ding hi.


url: = Tinaung Takluem 1 Corinth 8\nMilim Biakna An\n1 Tu in milim te tung a kipia biakpiakna te taw kisai in eite theampo in heakna i nei hi, ci ka he hi. Heakna sia kiphasak a, ahihang itna in khangtosak hi.\n2 Akua mapo na theampo ka he hi, ci in a ngaisun le, a heak tu za he ngawl lai a hihi.\n3 Ahihang mi khat in Pathian ka it a cile, Pathian in ama he hi.\n4 Tua ahikom milim te tung ah biakpiakna in a kipia te neak na thu taw kisai in, leitung ah milim a kici sia bangma mannung ngawl hi, ci thu i he hi, taciang Pathian khatbek simngawl a dang kuama om ngawl hi.\n5 Banghangziam cile vantung ah ahizong, leitung ah ahizong, pathian le to a kici tam mama om hi,\n6 Ahihang eite atu in Pathian khat bek om a, Ama sia Pa a hihi, na theampo sia Ama tung pan hi a, eite zong Ama sung ah i om hi; taciang Topa Jesus Christ khat bek om a, Ama tungtawn in na theampo om hi, taciang eite zong Ama tungtawn in a om i hihi.\n7 Ahihang mikim i sung ah heakna om ngawl hi: banghangziam cile mi pawlkhat te i sia le pha heakna sung ah hi hun dong milim tung ah a kipia te neak bang in ngaisun hi; taciang amate sia thaneam ahi uhkom in amate i sia le pha heakna uh ninsak hi.\n8 Ahihang an in Pathian mai ah maipha hong ngasak tuan ngawl hi: banghangziam cile, i ne zong in, ki phazaw tuan ngawl hi; taciang i ne bua zong in, ki pha ngawl zaw tuan ngawl hi.\n9 Ahihang hi na ngaisutna uh sia, bangbang po ahizong, a thaneam te atu in lutu na a hi ngawl natu kidawm tavun.\n10 Ahihang heakna a nei nangma sia milim biakinn sung anneakna mun ah na to a, taciang heakna lam a thaneam suapui pa in hong mu ahile, milim tung ah piaksa an te ne tu in hangsan seseam tu hi;\n11 Taciang Christ sia tua pa atu in thi a, tua thaneam suapuipa sia nangma heakna hang in lalcip tu hi ngawl ziam?\n12 Ahihang suapui te langpan in na maw a, amate i a thaneam sia le pha heakna na siatsua uh hi, taciang Christ langpan in na maw uh hi.\n13 Tua ahikom an in i suapui pa a puksak ahile, ka suapui pa ka puksak ngawl natu in, leitung a kip sung theampo sa ka ne batu hi.


url: =KHAWKPI 4| (HAIH KHIATNA AHIH KEI LEH SINKHIATNA) ~ MUC\nKHAWKPI 4| (HAIH KHIATNA AHIH KEI LEH SINKHIATNA)\nAdmin 11:13:00 AM Articles, Hun Nunung Ading kigin Kholhna\n1. Awlmawh lohna leh kikhel lohna\n“Nang in lumlel na hi hi” Mang 3:16\n“Tua ka muh a lom a omte ki haihkhiatna hong en sak hi. Ka muh ngeisa kha lam lungkham a nakpi kap a thungen te hong ki lak hi. Amaute a kem vantung mite a zah nih ki piak beh hi. A lu uh pan in a khe dong un galhiam silh sak uh hi. Amaute galkap hon bang in maanmaan in ki hei diamdiam uh hi. Amau phut haksatnate a thuak zia uh a maisuah un ki thei thei hi. A lungkham nate uh ki mu thei ahih hangin, vantung minthan’na tawh a maitang te uh taang hi. Amaute in zawhna angahte hi uh a, a siangtho lungdamna leh nuamna ngah ding aa saapkhiat te a hi uh hi.”\n“Hih mihonte ki kiam sak mahmah hi. Kim khat te ki haih khia in lam gei ah ki nusia hi. Awlmawh lo aa, a kikhel lote, hih zawhna ngah nadinga a thuak tentan lote in, ngah zo lo mah uh aa, khuamial sungah ki nusia in, midangte in amau mun hong luah uh aa, thumaan din’mun hong lento pahpah lel uh hi. Tua mihonte kimkot ah Satan’ migilote in kiim umm in, a nawk gawpgawp nop uh hangin, amaute tungah nawkgawp theihna vaang nei lo uh hi.”\n“Hih kikhekna lian bang in bawl hiam ci-in ka dong hi. Vantung mi khat in hong dawngaa, “Tua in guah nunung hi, Topa mai a kipuah siang na, vantung mithumna awgiing ngaihpi pen ahihi” hong ci hi. EW 271.\n2. Sunday law anaa in a kizat man in bawlsiatna\n“Paul genkholh thu hong tung kim ta ding hi. “Khris sunga Pasian deih banga gamta mi peuh mah in bawl siatna thuak ding hi. 2 Tim. 3:12. Sunday nipi anial a, thumaan a len mi peuh mah kim khatte thong sungah kikhia dinga, kim khatte ki nawh mang ding aa, kim khat te sila bangin ki bawl ding hi.”\n“Tua khua zingpi hong tun’ ciangin, vantung mi thumna thu puak ka um hi, aci mi tampi mah in, thumaan len cinten lo in, na kipuah siang zolo uh ahih ciangin, amau dinmun nusia in alang lam akoppih zaw uh hi.” GC 608.\n“Haihkhiatna lianpi in mai nawtnawt lai ahih ciangin, Pasian biakpiakna leh a nasepna ah khahsuah lo a, hang tak a alen tentan te lo buang, kihaihkhia mang ding hi” EW 50.\n“Pawlpi mite a mimalmal ciat in ki ze-et ding hi. Amaute thumaan teci a pan’ theihna mun dingte ah kikoih ciat hi. Tampi te Council mai ah leh thukhenna zumte ah, kisam in thu kigen sak ding aa, a tuam a sitna te zong kinei ding hi. Hih bang munte ah a maute pauna huh dingin, hun beisa a atheih theih na ding uh a kilawm hunpha a neihte uh a awlmawh lo a aomnate uh pammaih sa mahmah ding uh hi.” 5 T 463 (2 TT 164).\n“Pasian mite asawt lo in mei-am bang ze-etna kipia dingaa, tulai tak a amaan tak bang a ki mu pawlkhat te sik kekseu bang hi ding uh hi. Langpan’ na in a kipsak, a khauh sak sangsik in, satna thuak a aki taigawp ciangin, meidawi in langpangte lamah akop ding hi.” 5 T 136 (2 TT 31).\n3. LAODECEA THU KIPIA NIALNA\n“Bang hang hiam cih leh nang mah in na lum lel hi” Thumaan teci pang Zeisu in ci hi. “Sa lah salo, vot lah vot lo, ka kamsung pan kong sia khia ding hi” Mang 3:16. Khris in hih a thu hilhna awlmawh lo aa, kikhelna mel anei lo mite, tua haih khiatna ah kia ding uh hi.\n“Thumaan teci pan’na in, a lang zong tun nailo ka mu hi. Pawlpi vai lakah alian pen, tua teci pan ding, kizangkhai ngaihsut aa, ki awlmawh lo hi. Hih thu in kisik kikna takpi pia a, asang mite in, a thu mang a kipuahsiang takpi uh hi”. EW 270.\n4. A PUA THAM BEK A THEIHNA HANG IN A KHIAL UPNA TAWH MI TAMPI KHEM NA THUAK OM\n“Satan in leitungah sawl tang zang tampi ka nei dinga mite in thumaan tawmtawm helkawm in amaan lo upna ah mite ka khemsak ding hi.”\nTopa in a patau tangkona tawh kizom in, thu um tak zolo mite, muanlahna kam zang ding mi ka koih ding hi. Tua thupiak na a awl mawh pah veu mite bel zawh hak ding hi. Ahih hangin tua thupiak a lawpna pan un heikhia zo le ung, ko ngian hei leh ko vang ahih lam thei lo ding uh aa, atawp na ah kote’ din’mun mah hong tung ding uh hi’ ci hi. TM 4V5.\n“Buai gawp a lungkhamna ni ding hong nai hanhan hi. Satan in a dik vantung mi bangin ki zem in, ahih theih leh a telsate teekteek mah hong khem ding aa, Pasian leh Topa te hong tam ding hi. Upna na tampi hong leeng ding hi. Topa in nasem muanhuaite nei a, haihkhiatna leh ze-et nate thuak khanawn lo ding uh hi.” 5 T 80,81.\n“Pasian Khasiangtho in lai siangtho dal khempeuh khuavak pia a ahih hangin mun khatkhat te, akhiatna kitel pha lo ahih manin, mite lawp pha lo mun om hi. Tua haihkhiatna hun hong tun’ ciangin upna maanlo tawh tua munte sim in, a lenkip ding sikkawi omlo a, aki nil kawikawi seh nel bang hi ding uh hi.” TM 112.\n“Hih sikha hopih theihna upna anei to dente in, (Lawkite upna bang hi a) a tapidaw na uh siasak in, Pasian tawh a ki zopna uh tat dinga, tawntung nuntakna taan ding uh hi.\n“Pasian thu ah khelpil a, leitung bup a om tampidaw khem ahi te, thu um a ki gen napi a zui ngap lote pilna pen, a khial vantung mite makaih hi a, tua a thu muampa pen bel Laisiangtho siam mahmah, mite zuih ding thu hoihte zong a thei, mite thumaan lampi pan in bang ci zol khiat ding, cih zong a sin sin mai, leitung a thupiang dingte ah mite a kigin’ kholh khak ding a susia ngit ngiat pa’ nasep ahi hi. 8 T 292 (3 TT 270).\n“Hun beisa a thuakna omsate bang mah in ki thuak kik ding hi. Satan in khanglui lai a upnate, mailam ah thu tuam khat in hei kawi in hong thak bawl ding hi. Thukhial pen alawphuai khembawlna tawh hong lak ding hi. A khial upna pen thumaan khuavakk tawh tuamciip dinga, Pasian mite mai ah hong lak ding hi. Tua bangin Satan in hong khem dinga, aki teel sa te teekteek mah hong zol ding hi. Mite maihum theih na penpen te hong zang ding hi. Lungsimte mialsak in, nongg sak ding hi.” 8 T 292 (3 TT 271).\n“Pasian thukham hong ki nilkhiat ciangin, Pasian mite mei-am bang ze-etna tawh hong ki bawlsia ding a, tu a ih upmawh sangin ih lawmte a tam zaw tham in, kha gilote upna ah maihum thuakin zol lut in hong om ding uh hi. Lam maan ah kitha khauh sak ding sangsik in, amaute in lenggui dik tawh a kizom lo hiang hi mawk lo ih hiam? ci zaw lai ding uh hi. Amauten gah nei lo ding uh ahih ciangin innteekpa in a satkhia ding hi.” 2 SM 368.\nKha ki muam kamsang pa in, Pasian mite lakah sinkhiatna om ding a lim cin’ na tawh a gen na ah: “Ngai un, mi namte lak pan in, Israel innkuan sung haih khiat ding in ka sawl dinga, a tak tangkhat zong leitungah a haihkhiat khak loh nading un, ciang-zing tawh vaimim haih bang in ka haih sak ding hi.” Amos 9:9.\nPeter in Topa Zeisu a nial lai tak in a dawn kik na ah, “Simon, Simon aw, Satan in nang hong deih a, mang buh haih bangin hong haih nuam hi. Ahih hang in nang upna a puk loh nading in, thu ka ngen hi: ci hi. Lk. 22:31,33.\nPasian mite, a mimal mal leh a pawlpi bup in, a upna uh ki ze-et ding hi. Hih ze-et na pen sin’ khiatna ahihkeileh haih khiatna kici hi. Hih thu pen a hun beisa ah zong om aa, a diak diak in hun bei kuan ciang hi phadeuh ding hi. Galpa in ahun tomta cih thei ahih ciangin, atam theithei lam pial sak dingin a thahatna hong thasaan ding hi.\nTua haihkhiatna pen Pasian mite lakah, teel thamcing leh a lampial dingte ki khenkhiatna dinga kiseh ahihi. Ciang-zing tawh a haih ciangin Ciang-vang ah akia te leh a om laite bangin a vai leh, a tak leh a ngiam a khentel na dingin a seepkhiat bang in a vaite ahih leh a leng mang ding uh hi.\nTua bang a pawlpi pai suksuk a mong a tun’ ciangin pawlpi mite lak ah haihkhiatna hong om ding hi. A lengkhia dingte hih a nuai a thute hang hong hi ding hi.\n(1) Biakna lam awl mawh lo aa, kilam dan’na nei lote\n(2) Sunday-law hanga bawl siatna thuak zolote (3) Khris in Laodecea tunga a thu piak kisikkikna leh ki puahphatna thu a sang lote leh (4) Thumaan om bang a theih tel nading hanciamna nei lo a thu zuau in a khem zawh khak te hong leng khia ding uh hi.\nSin’khiat hun a alauhuai mahmah thu khat in, tu mahmah in zong mai nawt aa khang khang hi. Din’ mun sang pipi lente mah zong lampial sak ding hi. HIh te in Pasian mite lakah gal lian pen ahi ding uh hi. Ahih hangin ama nuntakna ki puahpha den aa, Pasian tawh kizom aa, aki-ap den te ading in lauhuai lo hi.\nA THU KUAN ZIA TELLAHNA\nPasian in amite a haih khiat laitak ahi hi. Amaute kiheek zia leh a ngimnate uh ze-et hi. Tampi mah in buhsi bang hi ding uh hi. Buh tak nei lote ki man’na omlo hi.” T 51. “Satan in vanglianpi tawh hong pai suk in, thumaan lo lamah khem theihna vannuai zangin, a ki haih khia thei khempeuh haih khia dinga, a ki haih khia thei hetlo te bek mah cian khia ding uh hi.” 9T 62 (3TT 312).\n“Pasian in a pawlpi a sian’tho nadingin puah sianga a mite haih siang hi. Eite in mite lungsim ih mu thei kei hi. A hih hangin Topa in tua lungsim te dawhkhiat na ding, Pawlpi a siangtho tak a keptheih nadingin, lampi hong bawlsak hi.” 1T 99.\n“Van kim lai ah vantung mi khat leng a, mi tampi khut ah Immanuel din’ mun koih aa, tangkona aw ngaihpi a ki tangko lai takin, “Hong pai unla, hong ki gual un, Pasian thukhamte zui aa Zeisu teci pan’na aneite in na mun ding uh len un. A siangtho lo nate na lawng kei un. Note kong sang ding hi. Kei mah in note Pa ka hi ding hi. Note in ka tapa ka tanu ten a hi ding uh hi. Topa huhna a beel nuamte, tua gilo thahatpa do nadinga Topa huhna ah hong pai ta un” T 41 (3TT 224).\n“Eite in sin’khiat hun lai tak a om ih hihna ka mu hi.” 1 T 429.\n“Nakpi a sin’khiatna ding kisawl a, kissing toto lai ding hi. Pasian nasepna leh biakpiakna dingin, thumaan khah nuam hetlo alen tentan te lo buang ki singkhia khin ding hi. EW 50.”\nEite in tu in sin’khiat hun ah ih om ka mu hi. Satan in a siam theih tawp in sem aa, mite in, Pasian Tapa Khris a khe nuai uh ah a sik cip sak ding hi. Vantung mi khat in damtak in hi bang in ci kik kik hi. “Bang zah tak a dan piakna tawh, no ten Ama manphatna, Pasian Tapa sisan tawh thuciam, , khe tawh sikcip in Khasiangtho hehpihna simmawh ding na hi uh hiam? ci hithiat hi. Gamtatna te puah tohtoh kul hi.\nPasian vantungmi in, lungsim manpha tawikhai niloh hi. Pasian in a mite hong ze-et in hong sin hi. Vantung mi in, “Ki dawm un, ute naute aw, na kidawp kei uh leh anungta Pasian kiang pan ki khenkhia in, thu uplohna lungsim gilo in hong man kha ding hi. “ Ahih hang in nisial in khat leh khat ki hansuah un, na tua cih kei uh leh, mawh-na lam khemna sungah na lungkhauh kha ding uh hi. A ki pat pan a tawp dong ih muan’na ah kiptak in ih din’ leh bek Khris angah Ih ding kha bek ding hi.” 1 T 429.\n“Pasian in a mite hong haih hi. A ngimnate uh, a heekzia te uh, hong ze-et hi. Tampi te in buhsi bang hi a, atak manh nei amau sungah ki mu lo hi. 4 T 51.\nPUK KHAKLOHNA DING LAMLAHNATE\nSawltak Paul hong hilhna ah: “Kip ing a kici mi kidawm zaw hen. A kidop kei leh puk ding hi.”\n1 Cor. 10:12. Eite vekpi hong ki ze-et tek ding hi. Ahih hangin khat zong puk kul lo hi.\nVantung tawh ih ki zopna puahpha in, kitat sak kei peuh leng, haih khiatna tawh hong haih hangin kia khialo in minthan’na tawh ih zo ding hi. Tu in Lai Siangtho sim den in, siksan in, thu ngetna tawh Pasian nasem ding leh, mi dangte huh dingin ki ap tawntung in, Kha siangtho hilh kholhna om bang thei telin zuih ding ahi hi.\nKhasiangtho nuntakna gui zom peuh leng, bang mah in Pasian hong itna leh thahatna teng bulpi Topa Zeisu kiangpan hong khenkhia zo lo ding hi. Sawltakpa in, “Khris hong itna pan kua in hong khenkhia zo ding hiam? Thuaksiatna, uang gimna, bawlsiatna, gilkialna, guak din’na leh kisiatna, nam sauté in zong hong khenkhia zo ding hiam?” ci hi. Nuntak sunga a nop penpen honkhat te tawh sai kaak hi. A dawn kikna a piakna ah, “Hong khen zolo ding hi. Tua bangte hangin eite hong it a, asi pa thawhkikna ih ngah khawm zaw ding hi. Kei mah in sihna ahi zongin hin’na ahi zongin, vantung mi ahi zongin, thupi ukpa te a hi zongin, vangliatna tulaitaka a om leh hong pai lai dingte ahi zongin, a sanna ahi zongin, a thuukna ahi zongin, aki piang sak adang khat peuh te ahi zongin, tuate hangin Khris Zeisu sungah Pasian itna tawh bang mah hong khen zolo ding hi.” Rom. 8:35,39.\nPasian tungah hih thukip hangin ih lungdam hi. Kha ki muam laikung in, a thuak tentan mite’ muanhuaina amal mal in hong gen hi.\n“Mi kimkhatte upna khauh tawh lung kham a kap mite Pasian in makaih ka mu hi. Amaute mai suah daangin lungkham ahih na uh kimu thei a, alungsim uh gim ahih lamtak ki thei thei hi. Amai suah uh ah, hanciamna leh kipna nei uh hi, cih zong kimu thei hi. A maitang pan un khua ul tuite taak hi. A hanciam nate uh, a thupinate uh, amaute tungah kipia ding hi.\n“Dawi gilote in kiim uum in, Zeisu amuh theih loh na dingun a mite uh khuamial in tuam sak uh aa, Pasian muang zolo a aphun zelzul theih nading un makaih uh hi. Tua bang ciangin a suah tak theih nading un, vantung bek etsan a neih ding ahi hi. EW 269.\n“Eite in haihkhiat hun a om ih hi hi. Haihkhiat hun in, a ki haihkhia thei lai khempeuh ki haihkhia ding hi. Topa in thumaan thei napi a, akisawl bang amang nuamlo mite maap lo ding hi. Eite in Khris kiang tut ding mite zawh nang na ih sep kei leh, kha lam ah ih thadah man a sem lo ih hihi. Topa gam tawh aki zom mite in thanuam takin kha gup nang nasem ding hi. Amau in nung zuite lakah ahih theih zah un, upadi (thukham) leh ciam tehna ki kop in len sak ding uh hi. 6 T 332 (2TT 547, 548).\nKHAWKPI 4 (HAIH KHIATNA AHIH KEI LEH SINKHIATNA)\nA ZO MITE OMZIA HONG GEN\n“Amau te in galkap hon bangin a ki tuak in ki hei diamdiam uh hi. A mai puak un, a thuaksiat nate uh lak hi. A haksa hun pal tan uh hi, cih ki mu hi. A omzia un a lungsim sung uh thuak sia hi cih a ki muh tei hangin, tu in vantung mithan’na vaang tawh amai uh taang hi. Amaute in zawhna ngah a, a siangtho nopna leh lungdamna lian pen ngah dingin a ki sam khiate ahi ta uh hi.” EW 571.\n“ A hong tungpah ta ding haihkhiatna lianpi ah, Israel hat na zah ih tel theih zaw lai ding hi. Topa hong kilat ding ciangin a khut sungah maizaap tawi aa, abuh phual siangtho takin a zap dingzia hun ciamtehnate hong ki dawk ta hi.\n“Buaina lungkhamna ni ding hong nai hanhan ta hi. Satan in vantungmi hoih bangin ki zem in, ahih theih leh ateel sa te teekteek mah zong khem ding hi. Tua hun ciangin Pasiante tam in topate tam ding hi. Upna namcinte teng leng ding hi. Tua hun ciangin “Science a kici khem’nate peuh zahtakpi a aneite makai in om thei lo ding hi. Pilna khawng siamna khawng muan bulpi a neite makai hi theilo ding hi. Amau in khuavak tawh lemtuah lo uh hi. A mau mahmah muanhuai a kisalote tuuhon tawh ki muang khawm zolo ding hi. Hun nunung nasepna lianah, amuanhuai tawm bek kizang ding hi. Mi tampi te in amau leh amau phazo kisa uh a Pasian tuam koih khia uh ahih manin, Pasian in amaute zang thei lo hi. Topa in nasem muanhuai pawl khat nei a, amaute mai ah ze-etna haih khiatna te in amai uh dal lo hi. Baal mai a kunlo mi manpha honkhat om sim gige uh hi. Tua a note ngah, a hongsal khuavak pen amau ngah nai lo uh hi. Ahih hangin ih zawh hetloh hun haksa pi hong om ciang in, tapidaw nuntak maan pen hong taangkhia ding hi. Sun hun in vantung ih et hangin, a om gige napi aksite ih mu kei hi. Mun awng khempeuh adim hi napi ih mit in mu tuam thei lo hi. Zan ciangin en leng amau din’ mun maan ciat ah tang dimdem hi.\n“Mi khempeuhte ciat hong ze-et na ding hun sau vei nawnlo ding hi. Sapi ciaptehna eite tungah hong ngen ding uh hi. Leitung nate ah kal khat khit kal khat a kipia toto kholte in; tua anaa ah, sihna, thong kiatna..mai sa, zahkonate a thuak sangin a ki piak lel na ding uh baih lam zaw pah ding hi. Thu kidem nih te pen Pasian thukham leh mite thukham kituh ahi hi. Pawlpi sung pan in khamtak leh ninthel kikhen khia ta ding hi. Pasian thumaan zui tatak te in, a ki mot zep tawm te lak pan, hong ki langkhia ta ding hi. Aksi tang mahmah hi ci aa, ih pahtawi pawlkhatte khuamial sungah pai khia ding uh hi. Sual tungah buh tak kisung hi, ci a ih muh na mun te pan na ngawn in buh site huih in meilom a let bang in mut leeng ding hi. Biak innpi kizepna ciang bek mang a, amah mah Khris thumaan na tawh a ki zem lote, amau guak dinna, maizumna hong ki lang ta ding hi.” 5 T 80,81.\n“Hun manpha leh khuavak lianpi nei napi, puah to lo aa, dap koihte, ei kiang pan in pai khia ding uh hi. Thumaan ki-itna sanglote, galpa’ khialkhemna sungah ki hel ding hi. Dawi thu up na leh mi khem sikha hopihna khawngte thupi hong sa ding uh hi. Bawlsiatna taktak hong dawk ciang in thumaan in Tuucing maan aw a thei thei ding hi. Gammang mite gupna dingin ei leh ei kipia in, nakpi nasep hun hong tung dinga, lampialsa mi pawl khat tuu buk ah hong lut kik in tuucing lianpa nung hong zui kik zong om ding hi.\nPasian mite ki kaikhawm in lomh om ding uh a, galte mai sik ding uh hi. Thusia nimnem peuh om ngei zel teng dai in, tungnun’ kituhna khawngte bei in, kua in a lianpen ih hi hiam? ci a ki demna khawngte bei ding hi. Thu um mi maante lak ah, “Kei in Paul mihing, kei in Apolo mihing, kei Kepha mihing” cihte om lo ding hi. Teci pan’na kibangin thukhat bek om ding a, “Kei mah in Khris ah ka belh hi. Kei hong gum Pa sungah ka lungdam hi, ci bek ding uh hi. 6 T 400,401.\nPAWLPI PUK LO DING; MAWHNEITE KI NILKHIA BEK DING\n“Satan in na lamdangte bawlna tawh mite khem hi. Ama vangliatna a tung nung pen hi ci bang kek in lak ding hi. Pawlpi a puk ding bang ahi ding hi. Ahih hangin puk lo ding hi. Zion pan mawhneite a ki haihkhiat lai tak in, pawlpi pen ding lai a, buhsi te buhtak lak pan in ki zap khia hi. Hih pen a mulkim huai thu hi aa, ahih hangin a tung ding thu a hihi. A kam pan zuau thu kimu lo, mawhna tawh kinin sak lo, Tuuno sisan tawh a ki sawp siang aa, thumaan teci pang, zawhna ngahte bek longal, ki mu lo ding hi.” 2 SM 380.


url: =Malaysia ah laisinna Sanginn nih meikang ~ ZD :: ZOMI DAILY\nposted on 11 October 2016 at 11:58 am Lomkholna: Malaysia, News, Sawltak, World\nMalaysia, Sarawak State sung aom singtawh akilam sanginn Block nih te zanni (10 October) nitaklam 3pm hunpawl in meikang cihthu theSun Daily pan kiza hi. Sanginn minpen “Sekolah Kebangsaan Sungai Sugai” kici a, Jalan Entabai, Pakan sung aom ahihi.\nSanginn Block amasa sungah laisinna Classrooms nih aom hi a, avekin meikanggawp hi.\nSanginn Block nihna sungah laisinna Classrooms nih mah om a, tuaban ah sangsiapipa Headmaster Room, Administration Room, Teacher Room leh Resource Center cihbangin aom dimdiam ahihi. Tuateng avekin meikanggawp cihi.\nHih sanginn Block nihsungteng pen mei akatciangin nai khatzong sawtlo in avekin kilawhgawp cihi. Sangnaupang te ahihleh amau giahna Dormitory ah omkim bilbel uh ahih manin, hih meikatna hangin asi aliam kuamah omlo hi.\n“Bintangor Fire and Rescue Station” panin thunei uliankhat ii genna ah zingsang 3:23pm hunpawl in Fire Station ah Phone tawh hongki zasak a, meiphelhding in Firefighters mi 10 kikuankhiapah a, aphual ah 4:22pm hunin katung uh cihi. Sarikei Fire and Rescue Station paninzong meiphelhding in Firefighters mi 9 hongkuanthei uh ahih manin, meikuangteng nitak 5:25pm hunin ki phelhsiangzo ci’n genkhia hi. ZD Sawltak #zomidaily\nPrevious: Vondeih Kep Ding – 62 (Dimno’ Pa)\nNext: Theihngeiloh nupi khat ii panpihna tawh a ngawng Operation kibawlthei\nSang leh Laitawh kipattahna panin


url: =Xmas or Christmas? ~ David Mung :: ZOMI DAILY\nposted on 25 December 2015 at 9:09 am UTC+9:30 Lomkholna: Article, Biakna, Christmas, Theihhuai\nChristmas tomlakna in ‘Xmas’ ih zatpen manlo hi ci’n pawlkhat in a gen ka zak tamsim sim ta hi. Pawlkhat in ‘X’ pen Satan etsakna ci. Pawlkhat in ‘X’ pen Zeisu engkona ci uh. Pawlkhat in Zeisu min langpanna, galdona ci uh. Pawlkhat tapidaw te’n ‘Christmas’ kammal pan Kris cih kammal a lakkhiatnop man uh hi aci zong om leuleu. Khat le khat ih kinohset ciang, lungdam bawl laitah ih suan ciang, zumlai tuamtuam ih gelhciang, ‘Merry Xmas’ ci’n zatvetloh ding ci’n, a uang gen mahmah pawlkhat zong om lai.\nAD 1977 in America ah New Hampshire Governor Meldrim Thomson in Journalist te ading laikhat gelh a, ‘Xmas’ a tom in zat loh ding na gen hi. Tua le hih laimal ‘Xmas’ kuan ong zang masa in, hong kizel toto ahia le?\nBernard Ward’s History of St. Edmund’s college, Old Hall (originally published circa 1755) laibu in ‘Xmas’ cih kammal Manglai in na zang masa hi. Tuama diak AD 1551 hun lai in, “X’temmas” ci’n a kizangkhin kammal laang khat zong omlai hi. AD 1100 hunlai pekin hih kammal mah “Xpes mæsse” ci’n Anglo-Saxon Chronicle khang tangthu laibu sung ah na kizang hi. “Xmas” cih tomlakna kammal lian pen George Woodward in AD 1753, Lord Byron in AD 1811, Samuel Coleridge in AD (1801), Lewis Carroll in (1864) cih bang dan in na zang uh hi.\nAmerica ah leuleu, Oliver Wendell Holmes, Jr in AD 1923 in a laikhakna khat ah na zang masa hi. 1800 kum beilam pawl ciang, Mangpau kizatna gam kimphial ah hih Xmas cih kammal na kizel khinta hi. Canada gam aa kigelh laibu tuamtuam te ah hih ‘Xmas’ cih kammal a ki lakkikna tam simsim kimu thei hi. Australia le Caribbean gam tuamtuam te ah zong tuni dong mah kizang zang lai hi. UK gam ah bel, Blackbum aa Church of England bishop asem Alan Chesters in ‘Xmas’ ci’n tomlak loh ding in a naseppihte na hanthawn ngei hi.\nTualeh ‘Xmas’ ci’n ih zatciang Khris kiphiat suak maw le? hisam lo hi! “Xmas” ih cih pen “Christmas” a tomlakna ahi hi. Khat veivei teh /ˈɛksməs/ kici hi. Hihpen khut tawh lai ih gelh teh, tom zaw le vaibaih zaw ahih manin a kizangzang ongsuak hi. ‘X’ ih cihpen Greek kamal ‘Chi’ pan a kila hi a, Mangkam ‘Christ’ ih cihpen Greek kam in Χριστός kici hi.\nOxford English Dictionary (OED) and the OED Supplement te ah “X-” ahihkeileh “Xp-” pen “Christ-” acih na hi ci’n AD1485 masa lam in na kigelh hi. Tapidaw (Christian) pen “Xpian” le “Xtian” in na kizang hi. Tapidawbiakna (Christianity) a cihna in, “Xtianity” ci’n hih OED in AD 1634 in nazang khin lai hi.\nMerriam-Webster’s Dictionary of English Usage ii genna ah hih kammalte pen Greek kamsiam Mangkang mipilte tungpan hong kipan hi, na ci hi. Tuahimawkle, ‘Xmas’ pen 666 Satan numbat hi aci ci tengbel Greek lai theilo ong suak mawk uh hi.\nTanglai Tapidaw laibute ah, χ and χρ pen Zeisu’ min tomlak na in kizang hi. ih Laisiangtho Thak (NT) ii tanglai Savun Laisiangtho tuamtuam te ah, Χ pen ‘Khris’ tomtakna in na kizang hi. Gentehna, Greek kam ah X pen kammal ki patna hi a, C pen a tawpna a hihi. IC le Mangkam Jesus bang Greek kam in kiteh kak thei hi.\n‘X’ kammal a zang mituam tuam zong na om khin lai hi. Gentehna, Christina pen Xtina ci’n kigelh thei hi. American lasasiam Christina Aguilera bang Xtina ci’n tamveipi mah na kigelh hi. Khazih ih cih “Christ” pen tanglai pek in ‘X’ bek hilo lai, “Xt” ci’n na kitom lak khin zo hi.\nIh genthu teng khilkhawm kik leng, “Xmas’ kammal tomzat man le manlo pen ih lungsim tung le ei sandan pomdan tung tampi tak kinga gige hi. (Reference: Wikipedia)\nPrevious: Christmas na bangci zatsawm? ~ Khaineu\nNext: Lungdambawl thu ~ Rev. Lian Za Nang


url: =Theihhuai khutpi leh khutmelai :: ZOMI DAILY\nTheihhuai khutpi leh khutmelai\nposted on 14 May 2018 at 11:05 pm Lomkholna: News, Siamsin, Theihhuai\nTaklam Khutpicin tom (right tumb finger) Khutpicin a tom mahmah mi om hi.\n1. Tua te pen kamcidam zaw deuh uh hi. Kampau siamna (talent) nei uh hi. A siamkhin pah kei uh zongin sin leh siambaih uh hi. Kampau tawh milungsim a zo phadiak te hi.\n2. A nasep khat peuhpeuh ‘ka matut dong’ ci tentan thei uh hi.\n3. Khat veivei sintom thei uh hi. Heh leh khutkhial thei uh hi. ‘Kei’ cihbek thupi sak thei uh hi. Tua ahihmanin khutpicin tom te na muh leh a pianzia na thei ta hi. Nangzongh khutpicin tom na hihleh na kidawp nading munte ah kidawmziau lecin misang’ a taazaw khin na hihi.\nTaklam (ziatlam) Khut melai (right middle finger)\nKhut melai te na encian in. A dawmlam a zumpian na mu ding hi. Pawlkhat te zumtuanlo in a tangphei deda na mu ding hi. Hih thunih tawh mite lungsim ki theithei hi.\n1. Khutmelai a dawnlam a zumpian te muanbanglo thei hi. Ciampel ziau thei hi. Mi thupi ngaihsutlualo aa hong nusia ziau thei te hi. gtn. nangh zu dawn thei lo. A mah’n zu duh mahmah ci ni. Inn pan no nihbek a vak khia na hihlaitak uh lampi pan zudawnthei a lawmte tawh kimu leh hong nusia ziau … cihdan hi.\n2. A ma met nading, a ma nopsak nading a hihleh a lawmte kinmasa lo thei hi. Tua ahihmanin khutmelai dawm a zum te tawh na ki thuahleh kidawm in.\n3. Khutmelai dawn a tangte (a zumlote) citak hi. Kamciam pel nuam peuhmah lo hi. Thu neuno khat nagawn ah mi sumsak nuamlo hi.\n4. A mah sangbangin midangte thupisak zawliang thei hi. Thumansawm limlim hi. gtn, nitak nai 6 ah ki muding in mi tawh kiciam ci ni. Thuki zakkikna a omkei leh guahzu in huih a nung zongin a pai veve pawl a hihi.\n5. A thuman sawm luat manin khem tuak baih hi. A mahangin mikhat in supna tuak ding cihpen a pianpih lungsim sungah omlo hi. Hiteng at leng na telsiam ta ding hi.\n# Mi namuh leh a khutme te etsak ziau in. A lungsim puakzia ding tampi na ngaihsutsak theipah ding hi. Hih thunih pen up sawm in. Laibu tampi sungah zongh ki ngelh hi. Kei tektek in zongh ka etcian sitset hi aa 95% man lel hi. Lungdam, Siamsin Library\nPrevious: Tedim Pawnpi Tui Pipe kisia\nNext: Lasiam Esther Cing San ii anu Pi Vung Khaw Niang in Australia ah hongnusia\nKalaymyo: A 70th veina Zomi Nam Ni hong naita\nGamgi vai: Pu Mang Hen Dal tung lungdam\nZogam khuapi Hakha ah University hon pawi ki bawlding\nZomi leh Sumlepaai ~ Tungg Thang


url: =Thuthak Tomkimcing 3 June 2014\nA. Secular Zomi khat Prof: Asahara' Prof: Sakakoshi' kiho liimna;\nMyanmar gamsung pan Secular lam tawh Japan gam ah Siamsin a om Sya Hau Mang leh Asang siapi Professor teng tawh tu ni 3 June 2014 in kimuh khopna nei thei uh hi. Sya Hau Mang leh Professor Asahara' (President) Professor Sakakoshi ( Excutive and Vice President) Education and Peace International leh Professor Nishitani ( Vice President) te tawh kimuh khawm thei hi. Myanamar Education Department pan in Siamsin ding mi sap beh ding Planing a omhiam? cih thu leh Tutorship System kalsuan zia hoih asak na thu nih tawh hoih tak holiim thei uh hi. Japan gam siamsin makaipi Professor leh Zomi nam te akiho masa lam hi ding in ki ngaihsun hi.\nB. Vanpuak na ip tung tuan kawm in zumkah.\nTulai mipil misiam te in van hoih nono bawl khia uh a, ih theih phak nailoh tulza tampi om khin hi. Eigam ah Vanpuak nading Bawm leh Seeng tung tuan theihna vanbawl siamna te kikhek thei nailo dinmun ah ki omlai hi. Tunai in Sxen China te Mr He Liang Cai in vanpuak na Suitcase te kaihkaih kul nawn lo ding in apai thei ding in bawl khia hi. Tua Suitcase tung tuan kawmsa in zumkah thei' Vanleng Meileng, Bus khawlna phual ah paithei' taxi car te kul se lo in Suitcase tung akituang kawm thei mi apua zo Suitcase bawl khia hi. Suitcase in daak in taikhawk (12 miles) tai tung zo ahihi.\nC. Yangon International School' Sya nih in ui bekbek kai khawm.\nAbeisa kum 2013 April 28 ni in Yangon Animal Shelter Raises Fund for strayed Dogs in Myanmar cih tawh ui zau vak te kaih koihna fund kidong ngei ahihi. Tua dungzui in Tu in Yangon International School ah Syama nih in ui zau vak te kaihawm uh ahihi. Avai hawm pi pen Miss Terryl Just leh Daw Ro Yar Win te nih uh ahihi. Ui cing ding innkuan nih bek cial zo in Ui an piak ding tawh kha khat in Tulza sawm thum pan a tungsiah bei den hi cihi. Mihau pawl khat in Ui hong puak uh leh adamlo, akhe na , asungpai leh Inn sap kilaih hunsung ah amau ui khawi teng hong puak uh hi cihi. Ui koih na ding Ek 5 huang nei a' Ui kepna ding in huhna kisam den ahihi cihi.\nHibang ui kikep man in uino suak tawm tuam in Uihai pet kitawm tuam hi cihi. Aphun san mipawl khat in ahih leh bel Sumyiin kul lo in uino ui adeih te,ui khawinuam te'n International School kingah ki zuak aci nuam pian in ui tawh sumbawl nalam kipan in mu uh hi. Tulaitak ui 300 val kemkhoi in' khawi uh hi.\nD. FUA cih galkap minthak kipawl om.\nMyanmar kumpi in Mualtung mite galhiam tawi nawnloh ding vai in (Disarmament ၊ Demobilization ၊ Reintegration) DDR cih thu aneih sim gige hun laitak in KIA, TNLA leh Kukan teng makai in FUA Fedaral Union Army cih khat nei khia uh cih kiza hi. FUA masuan kizop toh na ding in adang Mualtungmi Fedaral lungdeih galhiam tawi te tawh kizop ding masuan aneih na thu FUA ah panmun nei thak TNLA pan Colnel Taa Phung Hla in gen khiatna nei zo ahihi. Koilai mun ah Banghun in Kuateng in FUA vaiding sak cih akitheih khiat nailoh hang in Dr Lian Hmung (NCCT) in Kumpi in bangmah thukho kip omnailo, ki muantak na, thukip na, omnailo pi in galhiam tawi koihkhia un cih pen thudik hilo ahihi ci zo hi cih thuthang hi.


url: =Myanmar, Kyaiktiyo Pagoda ah kum 4 sung gamdangmi lutman Kyat Thein 29,687 kingah :: ZOMI DAILY\nposted on 6 December 2017 at 11:41 pm Lomkholna: Myanmar, News, Sawltak\nMyanmar, Mon State sung aom Kyaiktiyo Pagoda kici Buddhist Temple ah gamdangmi te alutman kila ciatciat hi. Tua Kyaiktiyo Pagoda ah gamdangmi te lutman kum 4 sung akidongpen akigawm in Kyat Thein bekbek 29,687 ngah cimawk hi.\nMon State panin Lutdaw akah makaikhat in thudotna tawh kisai in agenkhiat cih DVB tungtawn in kizasawn hi.\n2013 November panin 2017 November kikal kum 4 sung sumngahna apulakna ah Kyaiktiyo Pagoda Zone sungah lutman akingah pen Kyat Thein 29,687 tak cihi. Hih sumte pen gamdangmi khualzin te tungpanin lutman akila sumbekbek hi a, State Municipal te makaihna tawh akidong ci a, akingah sumte pen State sumin kikoih cihi.\nGamdangmi te lutman Entrance Fee bekthamlo, Kyaiktiyo Zone sungah kisilbuk, dailenbuk, ansai cihbang in sumzonna atuamtuam Business 94 bang om a, tuate tungpan inzong tukumsung Licence Fee Kyat 22 Thein kingah hi. Tuaban ah zintunbuk Hostel Business akigawm in 8 bang om a, tuate tungpan inzong tukum Licence Fee Kyat 10 Thein kingah cihi.\nKyaiktiyo Pagoda ah Zone lutman abeisa in gamdangmi Foreigner khatciang in Kyat 6000 akila hi a, ahi zongin tukum October 05 ni akipan Kyat 10,000 ah kikhang sakta hi.\nKyaiktiyo Pagoda pen “Golden Rock” ci’nzong gamdangmi te’n theimahmah uh a, Myanmar gamsung aom Pagoda khempeuh lakah aminthang mahmahkhat ahihi. Myanmar gamsung ah Buddhist Pilgrimage te’n apainop diakna Pagoda minthang tepen Shwedagon Pagoda, Mahamuni Pagoda leh Kyaiktiyo Pagoda cihte hiphadiak hi.\nMon State sung aom Kyaiktiyo Pagoda khatpan bekbek inzong sum tampi alut himawk hi. Yangon aom Shwedagon Pagoda ahzong gamdangmi Foreigners te alutman December 01 ni akipan Ks.10,000 ah khangsak tading ci’n nungdiak in thunei te’n genkhia uhhi.\nBuddhist biakna thuzui pawlkhat inbel Myanmar gamsung aom Pagoda te ah lutman akilak pen diksalo in gencipcip uhhi. Buddhism akhantohding ih lunggulhleh Pagoda minthangte ah gamdangmi te lutman laklakding hilo hi ci’n aphunphun pawlkhat om uhhi. Ei Christian te lah biakinn ah kikhawmding in nekledawn tuamtuam tawh akizolzol pawlkhat omven mate. Zogam khua pawlkhat bangah pawl suakthak aomleh sikkang leisak cihmah bangmah atuamtuam kiza hiauhiau ngeiven maw….. Sawltak #zomidaily\nPrevious: Na zi in nang adingin bangteng haksatna thuak hiam ~ Job Cinpi\nNext: Tulaai Leitung Thuthang tuamtuam te Updates (Dec 06)


url: =Malaysia gamsung ah vankham RM22 Million manneiding kimankhia :: ZOMI DAILY\nposted on 28 September 2017 at 10:35 pm Lomkholna: Malaysia, News, Sawltak, World\nMalaysia gamsung ah guihtheih khamtheih vankham “Drug” bekbek akigawm in 300kg kimankhia a, asum in akituat ciangin RM22 Million bang manneiding cih theStar pan kiza hi. Hih vankham tengpen Terengganu, Selangor, Penang sungteng ah Bukit Aman te makaihna tawh abanban in buluh kawikawi in akimankhia ahihi.\nTukumsung Bukit Aman te makaihna tawh vankham kimanlak ah tam akimanpenpen “biggest seizure ever” hiding hi ci’n thunei te’n genkhia uhhi.\nBukit Aman Narcotics Crime Investigation Department (NCID) panin thunei te genkhiatna ah hih vankham “syabu” tepen Thailand panin Malaysia, East Coast States ahi Kelantan leh Terengganu te nawkin honglut hi ci’n genkhia uhhi.\nHih vankham hizah amat khiattheih nadingin Bukit Aman Narcotics Crime Investigation Department (NCID) leh Special Tactical Intelligence Narcotics Group (Sting) te kipawlkhawm in amatkhiat uh ahihi.\nVankham tepen niangteh bangdan in Chinese Tea Packet sungah aki selsim ahihi.\nBukit Aman NCID director Comm Datuk Seri Mohmad Salleh in agenkhiatna ah hih vankham tetawh mi 6 kiman in, tuate pen kum 25 pan kum 53 kikal vive hi ci’n genkhia hi.\nAmasa in Bukit Payung ah kibuluh masa in, tualai panin mi 2 kiman khiapah hi. Tuaban ah Lorry Container sungah akiselsim vankham Syabu zong 288.5kg ki mukhia hi. Tuakhit ciangin Klang paninzong mi 1 kimatbeh leuleu hi.\nTuakhit ciangin Penang sungpan in mi 3 kimatbeh leuleu a, zatui Syabu zong 20.5kg tawh kimankhawm uhhi.\nVideo: Syabu worth RM20mil seized in biggest drug bust this year\nNCID Director in tuni Thursday ni in hihvai tawh kisai in Press Conference bawl a, tualai ah vankham akimanteng RM22 Million bang manneiding hi ci’n genkhia hi. Tuaban ah mawtaw 4 leh vankham semte vanzat atuamtuam zong matsak uh a, tuatezong aman akituat ciangin RM260,000 bang manneiding cihi.\nRelated: Australia kipuaksawm Cocaine vankham $322 million manneiding lamkal ah kiman\nVankham pen Thailand gamsung panin gamgi ah honglutphei a, tuapan in Kuala Lumpur ah kipuak in, muntuamtuam ah akizuak kawikawi ahihi. Hih vankham sepna ah amakaipi, Mastermind kuahiam cihpen kumpi thunei te’n akansan laitak uh ahihi. Thailand leh Malaysia kumpi thunei te kipawlkhawm in hih vankham sepvai khakciptheih nadingin hanciam khawmding uh cih kiza hi. Sawltak #zomidaily\nPrevious: Ka nawk khak 2007 ~ Zam Thuam\nNext: Numei khatguak anne in atut laitak RM117,630 akoihna Bag kisuhsak\nTedim khua makaite leh mipite tung lametna ~ Dr. Dongno